text:
ISOMO RYA MBERE
Igitabo cy'Umuhanuzi Baruki (Bar 5, 1-9)
1Yeruzalemu, iyambure ikanzu yawe y'ububabare n'agahinda, ngaho ambara uburanga bw'ikuzo ry'Imana uzabuhorane, 2itere igishura cy'ubutungane uhawe n'Imana, utamirize mu mutwe ikamba ry’ikuzo ry'Uhoraho; 3kuko Imana ishaka kugaragariza uburanga bwawe ibihugu byose biri mu nsi y'ijuru, 4bityo ikazakwita iri zina ritazazimangana ngo : «Mahoro y'ubutabera na Kuzo ry’ubusabaniramana.»
5Yeruzalemu haguruka ujye ahirengeye werekeze amaso mu burasirazuba: itegereze abana bawe bakoranyijwe n'ijambo rya Nyir'ubutagatifu, kuva mu burengerazuba kugera mu burasirazuba, baje baririmba ko Imana yabibutse. 6Bari basohotse mu marembo yawe ku maguru bashushubikanyijwe n'abanzi, none Imana ibakugaruriye mu ikuzo nk'abahetswe mu ngobyi ya cyami.
7Koko rero Imana yiyemeje gusiza imisozi miremire, kimwe n'utununga twahozeho kuva kera, imikokwe igasibwa kugira ngo hose haringanire, maze Israheli ikigendera umudendezo imurikiwe n'ikuzo ry'Imana. 8Amashyamba n'ibiti byose bihumura neza, bizugamisha Israheli mu gicucu cyabyo ku bw'itegeko ry'Imana; 9kuko Yo ubwayo izayobora Israheli mu byishimo, ikayiganisha mu rumuri rw'ikuzo ryayo, ikarangwa n'imbabazi n'ubutungane bituruka nyine ku Mana.
ZABURI (Zab 126 (125), 1-2b, 2c-3, 4-5, 6)
Inyik/ Imana ubwayo izayobora umuryango wayo mu byishimo, iwuganishe mu rumuri rw'ikuzo ryayo.
Igihe Uhoraho agaruye i Siyoni abari barajyanywe bunyago,
twabanje kugira ngo turi mu nzozi!
Ubwo umunwa wacu wuzura ibitwenge,
n'ururimi rwacu rutera indirimbo z’ibyishimo.
Nuko mu mahanga bakavuga bati
«Uhoraho yabakoreye ibintu by'agatangaza!»
Koko Uhoraho yadukoreye ibintu by'agatangaza,
ni yo mpamvu twasazwe n'ibyishimo!
Uhoraho, cyura amahoro abacu bajyanywe bunyago,
ubazane nk’isumo y'amazi atembera mu butayu.
Ni koko umuhinzi ubibana amarira,
asarurana ibyishimo.
Uko agiye agenda arira,
yitwaje ikibibiro cy'imbuto;
yagaruka akaza yishimye,
yikoreye imiba y' umusaruro.
ISOMO RYA KABIRI
Ibaruwa Mutagatifu Pawulo Intumwa yandikiye Abanyafilipi (Fil 1,4-6.8-11)
Bavandimwe, 4buri gihe mbasabira mwese nishimye, 5kubera uruhare mwagize mu kwamamaza Inkuru Nziza kuva ku munsi wa mbere kugeza ubu. 6Sinshidikanya rero ko Imana yabatangiyemo uwo murimo mwiza, izanawukomeza kugeza ku munsi Yezu Kristu azaziraho.
8Koko ndabakunda n'umutima wanjye wose wuzuye urukundo rwa Yezu Kristu : Imana ubwayo nyitanzeho umugabo ! 9Icyo mbasabira rero ni uko
urukundo rwanyu rwakomeza kwiyongera, mu bwenge no mu bumenyi bwose, 10kugira ngo
mushobore guhitamo ibitunganye. Bityo muzabe abaziranenge n'indahemuka kugera ku munsi wa Kristu, 11maze muzere imbuto z'ubutungane zituruka kuri Kristu, zigahesha Imana ikuzo n'ishimwe.
IBANGONDIRIMBO RIBANZIRIZA IVANJILI (Lk 3, 4.6)
Alleluya Alleluya.
Nimutegure inzira ya Nyagasani, muringanize aho azanyura !
Maze umuntu wese azabone umukiro uturutse ku Mana.
Alleluya.
IVANJILI
+ Luka (Lk 3, 1-6)
1Mu mwaka wa cumi n'itanu w'ingoma ya Tiberi Kayizari, igihe Ponsiyo Pilato yatwaraga Yudeya, Herodi na we atwara Galileya, murumuna we Filipo atwara igihugu cya Itureya n'icya Tirakoniti, na Lizaniya atwara Abileni, 2Ana na Kayifa ari abaherezabitambo bakuru, ijambo ry'Imana ribwirwa Yohani mwene Zakariya ari mu butayu.
3Aherako agenda akarere kose ka Yorudani, yigisha ko abantu bagomba kwisubiraho bakabatizwa kugira ngo bagirirwe imbabazi z'ibyaha byabo,4nk'uko byanditswe mu gitabo cy'ibyavuzwe na Izayi umuhanuzi ngo «Ni ijwi ry'uvugira mu mu butayu aranguruye ati 'Nimutegure inzira ya Nyagasani, muringanize aho azanyura! 5Imanga yose yuzuzwe, umusozi wose n'akanunga bisizwe, ahantu hagoramye hagororwe, n'inzira z'urubuye zitungane. 6Maze umuntu wese azabone umukiro uturutse ku Mana.'»


c: text/html

text:
Umuyobozi w’Ibitaro bya Butaro Dr. Mpunga Tharcisse avuga ko kanseri ivurwa igakira cyane cyane ku bana ariko ngo haracyariho imbogamizi z’uko hari abatinda kwivuza cyangwa bakayoboka ubuvuzi bwa magendu ikarinda ubwo ibahitana.
Yagize ati “Kanseri si indwara tuvura mu gihe gito kuko bishobora no gutwara imyaka igera muri itatu, ariko irakira, abo ihitana ni ababa baratinze kuyivuza.”
Bamwe mu babyeyi baganiriye na IGIHE bemeza ko nyuma y’aho abana babo batangiye kuvurirwa bagenda bagaragaza ibimenyenso byo gukira nubwo hari abamaze imyaka isaga ibiri babavuza.
Nyabyenda Yesaya uturuka mu karere ka Karongi ni umwe muri bo ufite umwana w’imyaka 11. Amaze imyaka ibiri n’amezi atatu avurirwa muri ibi bitaro.
Yagize ati “Namugejeje hano basanga arwaye kanseri yo mu maraso yaratangiye kurwara ibibyimba utamenya amatama n’undi mubiri ariko ubu ntiwamenya ko arwaye urebesheje amaso kandi ubu ashobora no gukora imirimo yo mu rugo igenewe abana.”
Nikuzimana Théogène nawe yagize ati “Nabanje kumuvuza ngo arwaye amenyo, bamupimye basanga arwaye kanseri yo mu maraso, twishimira serivise n’ubufasha baduha kuko mu mezi atatu maze hano mbere namutanzeho amafaranga arenga ibihumbi ijana ariko hano aravurwa akanagaburirwa nta kiguzi kuko ntishoboye.”
Umuyobozi w’umuryango RCCR, Mutabazi Jean Claude avuga ko uzakomeza gukora ubuvugizi mu kurwanya kanseri mu bana kuko ivurwa igakira.
Ati “Byagaragaye ko kuvura kanseri ku bana byoroshye, tuzakomeza gukora ubuvugizi n’ubukangurambaga mu kuyirwanya.”
Muri ibi bitaro abarwayi benshi ba kanseri bakirwa biganjemo abafite iy’amaraso, iy’impyiko n’izindi.

robotstxt: allowed

filter: keep


text:
Ubuyobozi bw’ihuriro ry’amashyaka mu Rwanda buvuga ko bugiye gushyira imbaraga muri gahunda ya Pana – Africanism Mouvement yatangijwe na bamwe mu banyepolitiki b’Abanyafurika ariko ikarangwa n’intege nke.
Panafricanism ni igitekerezo ikaba na muvoma yatangijwe na bamwe mu bayobozi b’Afurika igamije kubahuriza hamwe bakiteza imbere mu bukungu, muri politiki ndetse no mu mibanire yabo badategereje ubufasha bw’abanyamahanga.
Iri huriro ry’amashyaka ya Politiki mu Rwanda rivuga ko Panafricanism ya mbere yakorwaga n’abanyepolitiki gusa, ariko ngo Panafricanism yo mu Rwanda izakora ku buryo butandukanye n’iya mbere kuko ngo izamanuka ikagera no mu baturage badakora politiki.
Umuyobozi wa Panafricanism mu Rwanda, Musoni Protais ati ” Panafricanism ya mbere yagumye mu bushorishori bw’inzego z’abanyepolitiki. Niyo mpamvu tuvuga tuti ntabwo ari byo. Abanyepolitike ntabwo ari bo barema umuco gusa.
Ni yo mpamvu dushaka ko buri muntu yumva afite intumbero yo kuvuga ngo ibindimo ubu ngubu nzabivemo ntere imbere, tuzagerageza kujya mu nzego zose, zaba urubyiruko, abanyamakuru, abacuruzi…”
Musoni akomeza avuga ko ingufu zizateza imbere Panafricanism zigomba kuva mu banyafurika ubwabo, aho kujya kwaka inkunga uwo ushaka kurwanya.
Ati “Hari ubwo utangiza ikintu cy’ireme, ariko wagera mu rwego rw’amafaranga ukajya gusaba wa wundi washakaga kurwanya, ni yo mpamvu twe tuvuga tuti ‘ingufu zizakora ibi ngibi zizadukomokemo’”
Imwe mbogamizi zagaragajwe n’abagize ihuriro ry’amashyaka ngo ni uko usanga hari abanyafurika batumvikana, bityo ngo kugera kuri iyi ntego bafatanyije bikaba bizagorana.
Umunyamabanga mukuru w’Umuryango FPR, Francois Ngarambe, yemeza ko impamvu abatangije panafricanism bagiye batsindwa, ari uko abo bashakaga kwibohora ari bo bari barabareze.
Yatanze urugero ko iyo abana bagiye kwiga mu bihugu by’i Burayi babigisha ubutwari ndetse n’ibyavuzwe n’abanyamahanga nk’aho muri Afurika nta ntwari zihaba.
Ati “Igihe cyose abana bajya kwiga mu bihugu by’amahanga bakabigisha ibyavuzwe na ba Shakespeare na ba Charles de Gaule, kugera kuri Africanism bizagorana. Ni ukujya kuvoma kwa shobuja”
Umuyobozi wa Green Party Frank Habineza, we yemeza ko n’ubwo rubanda rugufi rugomba kwigishwa ugushyira hamwe kw’abanyafurika, ngo aba mbere bafite ubushobozi bwo kuyikwirakwiza ni abafite imbaraga zaba iz’ubukungu cyangwa iza politiki.
Aragira ati “Abayobozi bafite ingufu mu bihugu bya bo ni bo bashobora guteza imbere Panaficanism. Nitumara kugira ibyo tugeraho tutagikeneye abanyamahanga ni bwo Panafricanism izagerwaho ”
Umuyobozi wa Panafrican Movement mu Rwanda, Musoni Protais, avuga ko Afurika ikiri hasi cyane mu kwishyira hamwe, atanga urugero ko muri EAC bigoranye kuyigeraho bitewe n’ibihugu nk’u Burundi, Sudan y’Epfo, Somalia bikiri mu makimbirane y’urudaca.
William Edward Burghardt (W.E.B ) Du Bois, Jomo Kenyata, Nkwame Nkrumah ni bamwe mu banyafurika batangije muvema ya Panafricanism.
W.E.B du Bois yavuze ijambo mu Cyongereza rigaragaza ko atewe ishema no kuba umwirabura, urigenekereje mu Kinyarwanda yagiraga ati ” Ndi umwirabura, nshimishwa n’iryo zina, nishimira amaraso yirabura atembera mu misokoro yanjye.”


text:
ISOMO RYA MBERE
Igitabo cy’Ibyahishuriwe Yohani Intumwa (Hish 21, 9b-14)
Jyewe Yohani, nabonye umumalayika maze arambwira ati 9b« Ngwino nkwereke umwari, umugeni wa Ntama. » 10Ubwo njyanwa buroho ku musozi munini kandi muremure, maze anyereka Umurwa mutagatifu, Yeruzalemu yururukaga iva mu ijuru ku Mana. 11Wararabagiranaga, wisesuveho ikuzo ry’Imana Ubwayo, ububengerane bwawo bwari bumeze nk’ibuye ry’agaciro gakomeye, mbese nk’ibuye rya yasipi ibonerana. 12Uwo murwa wari uzengurutswe n’inkike nini kandi ndende, ukagira amarembo cumi n’abiri, kandi kuri ayo marembo hakaba abamalayika cumi na babiri, n’amazina yanditseho : ayo mazina ni ay’imiryango cumi n’ibiri y’Abayisraheli. 13Mu burasirazuba hari amarembo atatu, mu majyaruguru amarembo atatu, mu majyepfo amarembo atatu, no mu burengerazuba amarembo atatu. 14Inkike zikikije uwo murwa zari zubatse ku mfatiro cumi n’ebyiri, zanditseho amazina y’intumwa cumi n’ebyiri za Ntama.
ZABURI (Zab145 (144), 10-11, 12-13ab, 17-18)
Inyik/ Ncuti z’Uhoraho, nimurate ikuzo ry’Ingoma ye.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’ingoma yawe,
batangaze ubushobozi bwawe.
Bazamenyeshe bene muntu ibigwi byawe,
n’ikuzo ritamanzuye ry’ingoma yawe.
Ingoma yawe ni ingoma ihoraho mu bihe byose,
ubutegetsi bwawe buzaramba,
uko ibisekuruza bigenda bisimburana.
Uhoraho ni umunyabutungane mu nzira ze zose,
akarangwa n’urukundo mu bikorwa bye byose.
Uhoraho aba hafi y’abamwiyambaza,
hafi y’abarnwiyambaza babikuye ku mutima.
IBANGONDIRIMBO RIBANZIRIZA IVANJILI
Alleluya Alleluya.
Mana yacu, turagusingiza !
Wowe Intumwa zivuga ibigwi,
turakurata tugira tuti « Koko uri Nyagasani »
Al1eluya.
IVANJILI
+ Yohani (Yh 1, 45-51)
Muri icyo gihe, 45FiIipo na we aza guhura na Natanayeli, aramubwira ati « Wa wundi wanditswe mu Mategeko ya Musa no mu Bahanuzi, twamubonye : ni Yezu w’i Nazareti, mwene Yozefu.» 46Nuko Natanayeli aramubwira ati « Hari ikintu cyiza cyaturuka i Nazareti ?» Filipo aramusubiza ati « Ngwino wirebere » 47Yezu abonye Natanayeli aje amugana, aravuga ati « Dore Umuyisraheli w’ukuri, utarangwaho uburyarya. » 48Natanayeli aramubwira ati « Unzi ute ? » Yezu aramusubiza ati « Filipo ataraguhamagara, uri mu nsi y’igiti cy’umutini, nakubonaga. » 49Natanayeli aramusubiza ati « Rabbi, koko uri Umwana w’Imana, uri Umwami wa Israheli.» 50Yezu aramubwira ati « Wemejwe n’uko nkubwiye ngo nakubonye uri mu nsi y’umutini ; uzabona ibitambutse ibyo ngibyo. » 51Arongera aramubwira ati « Ndakubwira ukuri koko : muzabona ijuru rikinguye n’abamalayika b’Imana bazamuka kandi bamanuka hejuru y’Umwana w’umuntu. »


text:
Mu ryamukuru rya none reka umusaza Oswald abaganirire ku bwoba nzirashingiro bwo gutinya ahantu hafite ubuhagarike bunini cg hahanamye. Ugasanga umuntu ntiyatinyuaka kuririra igiti, ntiyakurira urwego, ntiyatinyuka kureba epfo mu manga, ibintu nk’ibyo….
Ubu bwoba babwita acrophobia cg se phobie de hauteur. Umuntu uburwaye usanga yirinda ahantu n’ibihe byatuma yisanga ahantu hejuru aho aba yiyumvamo ko yahanuka. Yirinda kandi kureba abantu bari ahantu hejuru kuko aba yumva bagiye kwitura hasi. Iyo ababonye mbese asa n’uhahamutse kuko aba yishyize mu mwanya wabo maze ibibazo atekereza ko bafite bikamukukiramo. Aha ni ho uzasanga abonye abafundi bari hejuru ku bikwa bubaka agasa n’uhahamutse akizingira ku muntu bari kumwe kamufata imyenda akamukomeza, igitima cyamudihanye, ahumekana umuvuduko udasanzwe.
Kimwe no ku bundi bwoba nzirashingiro, buriya bita phobia, umuntu ufite acrophobia aba azi ko rwose ubwoba bwe nta shingiro bufite ariko ibyo ntacyo bihindura ku myitwarire. Akomeza rwose kwerekana ko aramutse yisanze ahantu hejuru isi yaba isa n’imurangiriyeho.
Iyo ubu bwoba bukabije, bishobora kugira ingaruka mbi ku mibanire y’ubufite n’abandi bantu basanzwe. Ibaze kuba urimo ugendana n’umuntu nk’uyu mwagera ku kiraro akagusubirana inyuma atinya kukinyuraho. Ibaze umuntu nk’uyu mutemberanye mwagera aho biba ngombwa ko muzamuka muri etage akagutamaza anangira kuzamuka. None se mwe mukiri mu by’urukundo mwibaze, cyane mwe mujya mukunda guterurana mugasimbizanya! Maze wajya guterura umukunzi wawe utazi ko yifitiye acrophobia, akaba aragucitse arirutse. Wibwira ko uramutse utajya wumva umusaza Oswald ku “Nshuti ya Bose” ngo umenye ko bene iki kibazo hari abantu kijya kibaho, nutavaho umutera indobo kandi mwemeranaga? … ahaaaaaa, ntawarubara.
Gusa burya baca umugani mu Kinyarwanda ngo ibuye ryagaragaye ntiriba rikishe isuka. Nihagira uwo mubona atinya bikabije kuba yakwisanga ahantu hari hejuru ntibizabatere kwibaza byinshi. Ahubwo muzamwiteho, mu mumwumve mumufashe. Nimubona binakomeye ku buryo binabagamira imibereho n’imibanire ye n’abandi mumushyikirize abavuzi b’ibabazo byo mu mutwe barebe niba bamuvura akamera nk’abandi. Si byo se? Ubutumwa bwanyu kuri facebook.com kwa Oswald Oswakim ndabutegereje.


text:
Uyu munsi nshimishijwe no kwibutsa abakristo amakuru meza kandi nyayo ya Pantekoti.
Pawuo yigeze ahura n’abigishwa ba Yohana w’Umubatiza ababaza niba barabatijwe mu Mwuka Wera. Bamusubiza bavuga bati: "Ntabwo twari twumva y’uko Umwuka Wera yaje"!.
Abantu benshi bameze nk’uko abo bigishwa bari bameze. Hari ababaza amakuru ya Pentecost.
Abandi bayumviseho ariko ntayo bahuye ubwabo. N’ubwo bazi ko Umwuka Wera yaje, bakaba bazi ko muri iki cyumweru tugiye kwizihiza Pentecost, ubwabo ntibazi uko kuba umu Pentecost bimera, ntibazi uko kubatizwa mu Mwuka bimera, ntawe batunze, bamwumvana abandi.
Ni iki cyateye bariya bigishwa kutamenya iby’Umubatizo w’Umwuka Wera? Umuntu yatekereza ko Yohana Umubatiza atigeze agira icyo abigisha. Biroroshye ko ariwe umuntu ashyiraho amakosa. Nyamara Yohana yavuze ku Mwuka Wera. Matayo (3:11) atwereka ko mu ikubitiro Yohana yababwiye ko we ari integuza ya Yesu wagombaga kubatirisha abantu Umwuka Wera. Abigishwa barabyumvise babisiga aho!
Abakristo benshi bameze nk’abo bigishwa. Bazi ko Pentecost ibaho ko abantu bayizihiza iminsi 50 uhereye kuri Pasika ariko benshi Pentecost ni amakuru nk’andi yose.
Ni ukubera iki Pentecost ikenewe kwigishwa none? Ni uko ari wo mwuzuro w’ubukristo. Noheli na Pasika bigira impinduka mu buzima bw’umukristo iyo yahuye na Pentecost. Umukristo utarabatijwe mu mwuka ahorana intege nke. Pentecost ni zo mbaraga zacu.
Umunsi mwiza.
Fidèle Masengo, Umushumba Foursquare Gospel Church Kimironko masengof@yahoo.fr


text:
Umuhanzi Uzamberumwana Pacifique uzwi ku izina rya Oda Paccy yikomye abamuvugaho kwambara ubusa, yongeraho ko ntabyo azi, ariko ko ababivuga baba bagamije kumusebya no kugambira gusenya izina yiyubakiye.
Umuhanzi Uzamberumwana Pacifique uzwi ku izina rya Oda Paccy yikomye abamuvugaho kwambara ubusa, yongeraho ko ntabyo azi, ariko ko ababivuga baba bagamije kumusebya no kugambira gusenya izina yiyubakiye.
Pacy umaze kwamamara mu Rwanda nk’umuhanzi mu njyana ya Hip hop atangaza ko abamuvugaho guta umuco no kwambara impenure baba bamusebya kuko ntabyo akora.
Aganira na Imirasire, Pacy yagize ati “ Njye ndi ’comfortable’ y’imyambarire (nyuzwe n’imyambarire) yanjye. Ibyo nambara ni ibinkwiriye ntabwo nataye umuco. Imyambaro nambara ni iyo kuko nta myanya y’ibanga yanjye ngaragaza”.
N’ubwo avuga ibi, hari amafoto yagiye acicikana cyane ku mbuga nkoranyambaga, agaragaza Oda Paccy ku rubyiniro (Stage) yambaye utuntu tugufi, yashyize ibiganza ku gitsina cye, hakaba n’andi asa n’akagaragaza imyanya y’ibanga, ku buryo benshi mu bamukurikirana baba bavuga ko idakwiriye kujya ahagaragara.
hari n’aho uyu muhanzi yagiye agaragara mu ndirimbo ze zimwe na zimwe yambaye imyenda ishotora abasore, aho twavuga nk’iyo yakoreye mu gihugu cya Tanzaniya yise ’No Body’, ndetse yahuriyeho n’abahanzi bari kumwe muri Primus Guma Guma Super Star 7.
Dore amwe mu mafoto ya Oda Paccy avugwaho gushotora abagabo
- Oda Pacy ngo abamuvugaho kwambara ubusa cyangwa guta umuco ni ababa bagamije kumusebya
- Mu birori bimwe na bimwe yambara atya
- Mu birori bimwe na bimwe yambara atya
- Ntabwo abyicuza pe...
Oda Paccy yamenyekanye cyane mu ndirimbo yise ’Umusirimu’ na ’Ese nzapfa’, yasohoye mu myaka ya za 2008 ndetse n’izindi ndirimbo yakoze nyuma yaho gato.
Kanda munsi urebe indirimbo No Body ya Oda Paccy
Nkindi Alpha
Ibitekerezo
ibyo gufungwa mubireke! Se ashobora kuba muri gereza azira akamama! ibyayo ubimenya uyigezemo! Abari hanze mujye mumenya ko n,ubwo gereza iri mu Rwanda ariko ni ikindi gihugu! Yaremewe abantu rero kandi ntitoranya, na we wakwisangamo ku mugoroba!! Igikuru jya umenya ko abarimo bose atari ko bbakoze ibyaha! Kanda hano umusubize
Ntacyo yakoze kidasanzwe kuko ni byo bigezweho mu ba stars, aba yigana abandi ariko umuco wacu kuri bamwe urimo urakendera! Gusa kubihuza n'amateka ya se ndumva ari ukumwibasira, ntaho bihuriye, dukwiye kurenga ibidutanya tukimakaza ibiduhuza. Nta muntu uhitamo abo avukaho, bityo rero kubimuziza ni ubujiji buteye isoni. Iyo wanga abandi uba wiyanga kandi tubyirinde tutazasubira aho twavuye Kanda hano umusubize
Sha uyu mwana ni mu mureke! Ubu turi muri VISION... Icyamuteza imbere cyose cgw se cyatuma amenyekana kurushaho agomba kugikora... Ubu nibyo bigezweho kwisi hose. Ariko se mwe murabona uriya mutungo we akwiriye kuwihererana? Paccy, ibya So ni ibye, ibyawe nabyo ni ibyawe! Hari umuntu se ubazwa iby'undi? Dore nkanjye ubu nashimye... ahubwo wenda ni uko bitoroshye kukugeraho... Ariko ubundi se.... ikibazo kiri he? Kanda hano umusubize
Maze kubona ko abiyita injijuke arizo njiji.ni gute Umuntu Uzi gukoresha email ahuza imyambarire na genocide.nyamara turacyafite urugendo rurerure.ni uko muzehe agiye kongera kudukamuramo ibisigisigi mu myaka 7 ubundi menya tumugora pe.ntimugahuze amateka nabatarayagize mo uruhare.aribyo muzehe ntiyakubaka urwanda kuko ntiyarusenye.reka dushibuke twe kuguma aho badutabye. Kanda hano umusubize
Maze kubona ko abiyita injijuke arizo njiji.ni gute Umuntu Uzi gukoresha email ahuza imyambarire na genocide.nyamara turacyafite urugendo rurerure.ni uko muzehe agiye kongera kudukamuramo ibisigisigi mu myaka 7 ubundi menya tumugora pe.ntimugahuze amateka nabatarayagize mo uruhare.aribyo muzehe ntiyakubaka urwanda kuko ntiyarusenye.reka dushibuke twe kuguma aho badutabye. Kanda hano umusubize
Maze kubona ko abiyita injijuke arizo njiji.ni gute Umuntu Uzi gukoresha email ahuza imyambarire na genocide.nyamara turacyafite urugendo rurerure.ni uko muzehe agiye kongera kudukamuramo ibisigisigi mu myaka 7 ubundi menya tumugora pe.ntimugahuze amateka nabatarayagize mo uruhare.aribyo muzehe ntiyakubaka urwanda kuko ntiyarusenye.reka dushibuke twe kuguma aho badutabye. Kanda hano umusubize
Maze kubona ko abiyita injijuke arizo njiji.ni gute Umuntu Uzi gukoresha email ahuza imyambarire na genocide.nyamara turacyafite urugendo rurerure.ni uko muzehe agiye kongera kudukamuramo ibisigisigi mu myaka 7 ubundi menya tumugora pe.ntimugahuze amateka nabatarayagize mo uruhare.aribyo muzehe ntiyakubaka urwanda kuko ntiyarusenye.reka dushibuke twe kuguma aho badutabye. Kanda hano umusubize
Ariko hari comments nsoma nkabona rwose abanyaRda bamwe ari abo kugendererwa n'Imana Mana Jya Uduha ubwenge nyakuri n'Urukundo nyarwo Kanda hano umusubize
Kwambara ubusa ni uguta umuco .ajye amenya ko Imana itabikuunda kuba yaramuhaye ubwiza ntibikwiye kwiyandarika.ntakitwaze NGO cyera abakobwa bambaraga bigufi yirengagije ko ariko imyenda yabonekaga yabaga ikoze ikindi ni uko abakobwa ba cyera birirwaga mu bikaari iyo boza ibyansi ariko ubu yambara ubusa akagenda yabunuje NGO yemeje abantu.ikimbabaza kurushaho ni abanyamakuru mubashyonyagiza NGO bashyiraho amafoto akurura abagabo .muzarebe ukundi mubyita kuko nta bushakashatsi mwakoze NGO mwemeze ko ariya mafoto akurura abagabo. Ahubwo mujye muvuga KO bifotoje bambaye ubusa mureke kubeshyera abagabo Kanda hano umusubize
ubwo se kweli!!!!!!!!!! Kanda hano umusubize
ubwo se kweli!!!!!! Kanda hano umusubize
Kuki Abanu Mubabazwa Nibitareba Kwambara ? Bihurirahe Na Genosede Nishari Kanda hano umusubize
Ariko ntimukavange ibintu,ise n'ise na Pacy akaba Pacy,simbona aho bihuriye nokuzura itiku ry'imyitwarire ya se.tubigendeyeho nta mwere twabona muri uru Rwanda. Kanda hano umusubize
Icyaha ni gatozi Niba Umubyeyiwe Afunzwe Azira ibyo Yakoze ni gute Mubisanisha N'imyambarire Ya Paccy Amashyari gusa Kanda hano umusubize
Ukuntu bamwise akazina keza izina siryo muntu pe baratubeshye Kanda hano umusubize
Nibakureke rata iyisi dutuyeho niho igeze Kanda hano umusubize


text:
Bavandimwe basomyi bikinyamakuru Imirasire.com nifujeko mwamfasha mukangira inama.
Bavandimwe basomyi bikinyamakuru Imirasire.com nifujeko mwamfasha mukangira inama.
Nitwa Alice, ikibazo cyanjye kiragira gitya : Nakuze ndi imfubyi ntamubyeyi mfite naje kubona umugira neza aramfasha ariko kuko yari umukene abura amafaranga yo kundihira ishuri , naje kubona umusore aranyishyurira ndetse tuza no gukundana ndangiza amashuri yisumbuye na Kaminuza .
Muminsi ishize niho numvise ko afite umwana yabyaranye nundi mukobwa mbanza kwanga kwemera ko aribyo koko naje kwibariza uwo mukobwa ambwirako aribyo ariwe bamubyaranye ,ikibazo nagize nabajije iyo nshuti yanjye koko niba ibyo numva ari ukuri irandakarira cyane isigaye inyibutsako ariyo yatumye mba mubuzima bwiza ndimo ntigishaka no kumvugisha kandi maze gukura kuko mfite imyaka 28 hari umusore wansabye ko tubana ndamuhakanira ariko akomeza kumbwirako ankunda none mbigenze nte mumfashe nkeneye inama zanyu Murakoze.
Ibitekerezo
uwakugiriye neza uzafate umwanya umushimire ko yakoze neza mnoneho wowe ukunde ugukunda. Kanda hano umusubize
Kunda ugukunda uwo wagufashije umushimire ko yakugiriye neza Kanda hano umusubize
Kundaugukunda Uwakugiriyene Za Umushimire Ibyoyaguknreye? Kanda hano umusubize


text:
Lord`s Light fellowship umuryango wa gikristo w`abana bigiye mu buhinde ku nshuro yabo ya kabiri bateguye igiterane cyiswe ” Uwiteka, ni inde uzaguma ku musozi wawe ?”
Uyu muryango watangiriye mu gihugu cy`u Buhinde aho watangijwe n`abanyeshuri bigaga ahitwa Chidambaram mu majyepfo y`ubuhinde kuri ubu nyuma y`uko benshi muri bo barangije amasomo yabo bakagaruka mu Rwanda bakomeje gukora bimwe mu bikorwa bibahuza ari narwo rwego igitaramo ” Uwiteka, ni inde uzaguma ku musozi wawe ‘ cyateguwemo.
Iki gitaramo kizaba kuva kuri uyu wa gatanu taliki 16-10-2015 kugeza ku cyumweru kuya 18-10-2015, kuri The Mirror Hotel ku Kisimenti kikazitabirwa n`abakozi b`imana ari bo Pastor Desire HABYARIMANA guturuka mu itorero rya Adepr ndetse na SUNZU Paul uva mu itorero rya Ramah kuva muri Repuburika iharanira demokarasi ya Congo.
Twabibutsa ko mu ntangirio z`uyu mwaka ari bwo uru rubyiruko rwari rwakoze igitaramo cyabo cya mbere cyabereye kuri New Life Bible Church.
Urugero.rw / Costa


text:
_Ghandi yavutse ku itariki ya 2 Ukwakira 1869 , apfa ku ya 30 Mutarama 1948._
*Aya ni amwe mu magambo 10 yuje ubwenge yavuzwe n’uyu mugabo:*
1. Ijisho riramutse rihorewe irindi jisho, byarangira abatuye isi bose ari impumyi.
2. Umunyantege nkeya ntashobora kubabarira,
imbabazi ni umwihariko w’ abanyembaraga.
3. Kunanirwa kwihangana ni ko gutsindwa intambara.
4. Gukorana ubucuruzi ubunyangamugayo biragoye ariko birashoboka.
5. Imana ntigira idini.
6. Jya ubaho nk’uzapfa ejo, gusa wige nk’uzabaho iteka ryose.
7. Icyo utekereza ni cyo uba.
8. Niteguye gupfa ariko nta mpamvu yatuma nitegura kwica.
9. Ushobora kutamenya umusaruro uzava mu
byo ukora, ariko nutagira icyo ukora, nta musaruro uzigera ubona.
10. Ejo hazaza hashingira ku cyo ukora none.


text:
AMOUR EN COURS PART 5
.
.
aho twagarukiye ubushize!
.
yiga. umwe muribo aramuhagurutsa amufata mumashati aravuga ati: ntasoni, imbwa gusa……… atararangiza undi nawe ahita avuga ati: ntabeshye nanjye namwiboneye ahaturuka…….
.
PART 5
.
ubwo david yarikanze akanura amaso kuko atarasobanukiwe nibirimo kumubaho, akibyibazho abona umuyobozi wikigo kumuryango aravuga ati:mumunzanire mubiro uwo mushenzi! david nawe abonye bikomeye ahita abaza ati: ariko se bite byanyu, muranshakaho iki!? umwe mubantu bari baje kumufata ahita mucecekesha ati: suuuh! ceceka se nyine, ntasoni urasama nguravuga!! avuze atyo john ahita ahaguruka aho yari yicaye ndetse kandi arakaye aravuga ati: ariko se aceceka kuberiki! mwe muraza guhohotera umuntu atazi nicyo yakoze! david nawe ahita abaza john ati: john ibi nibiki!? john nawe ati:niko se dav! harikintu waba ukoze kidasanzwe!? david nawe ati: reka reka, nonese….. ataragira byinshi avuga, bahita bamuterura bamujyana kungufu, bageze munzira arabiyaka arasakuza ati:mundekure se nyine, mundeke ndijyana namaguru! ubwo bahise bamureka arijyana, bageze mubiro by’umuyobozi wikigo,david abona kellia araho yicaye muntebe ndetse arimo kurira.
.
.
kellia yabonye david yiinjiye noneho arushaho kurira, ndetse anamutunga ukubobo ati : dore nuyu niwe washakaga kumfata kungufu, dore nuwo niwe david! ubwo david yitegereje kellia, abona imyenda ye yose yacikaguritse ndetse umubiri we uriho udusebe, kwihangana biramunanira, umujinya nagahinda biramwica intege ziracika aramanuka apfukama hasi, mukajwi gatoya ati:kellia.. kellia ibi nibiki unkor…… atarakomeza kellia yongeramo noneho araboroga, arira noneho bihambaye, umuyobozi wikigo ahita amwegera atangira kumuhoza, aravuga ati: humura kellia, papa wawe araje namuhamagaye ari hafi! ubwo david we wari washobewe amarira amwuzuye mumaso, ndetse batangira no kumukubita inshyi zamatama, umuyobozi ati: mube muretse iyo mbwa! ahita aza yegera hafi afata david kwitama aramubaza ati: niko sha ntasoni ugatinyuka….. atararangiza haba hinjiye mugabo wambaye imyenda ya gisirikare ndetse yuzuye inyeyeri, david amubonye arikanga arebye neza abona umugabo ararinzwe nabantu bafite imbunda, umugabo ahita aza yihuta ajya aho kellia ati: yooh mwana wanjye, kellia chr ninde wagukoze ibi!? kumbe nise wa kellia! kellia ati: david,uriya uri hariya..
.
.
kurundi ruhande angel na sando biyicariye muri class batazi ibyabaye ahubwo barimo kwiganirira, angel ati:ariko rero wamugani wawe sando, nanjye ndumva nishimye uyu munsi sinzi impamvu! sando nawe ati: yiwee sha, nari nibagiwe kukubwira ibyambayeho kumugoroba! angel: eheee! kagirinkuru! sando ati: shn burya cyagihe twamaze gutandukana, mbona imodoka ya david iparitse imbereyanjye ….. bla bla , amubwira byose ukuntu byagenze, gusa yarangije angel yanezerewe ahita mubaza ati: nonese sando, ko wumva na mama wawe agushyigikiye, urumva utagomba guha david urukundo!? sando nawe ati: sha nanjye nabonye ngomba kumukunda pe ikizaba kikaba, kuko numwana mwiza ahubwo ntinze kumubona ngo mbimubwire. angel ati: woooww! mbega byiza, ahubwo wasanga ariyo mpamvu yanteye akanyamuneza simbimenye, ahubwo se sha sando! … sando ati: iki se angel!? angel nawe ati: kagapapuro yaba yakabonye!? sando ati: yiwee! sha ntanubwo nakibutse nukuri!
.
.
mubiro byumuyobozi ho byari byakomeye, david arimo gukubitwa bikaze imbere yamaso ya kellia bitewe numujinya se yarasanye kandi namwe murabizi ukuntu abasirikare bakubita, david yatabawe n’umuyobozi wavuze ati: nyabuna mumurekeraho mutamwica! ubwo papa kellia nawe yahise ashyira igikandara yarafite hasi, ahita abaza david numujinya mwinshi ati: wamujinga we ntasoni ugafata umwana wanjye kungufu!? ubwo david nawe, yegura umutwe ngo agire icyo avuga ariko kuvuga biranga biramunanira! papa kellia ahita abwira abasirikare bari bazanye ati: mumujyane kuri police aradusobanurira neza! ubwo david bahise bamushorera, bageze hanze abona john ahagaze kuruhande arimo kureba nkabandi bose, aramwegera ahita amubwira ati: john ngiye kugutuma! john nawe ati: ntuma ntakibazo! david ati: fata izi mfunguzo uzishyire umukobwa witwa sandrine, yiga muri T043 kandi wihangane uhagere nubwo ari mubakene ndakwinginze! sibyo!? john: genda c ubwo se uwambonayo yabifata ate!? david: john ndakwinginze, basi ntanimpuhwe umfitiye se! john: sawa ntakibazo, nonese ndamubwira ko ariziki!? david: wowe umubwire ko arizimodoka yanjye! kand…. atarakomeza papa kellia ahita avuga ati: ihute sha urimo kudutinzaha!
.
.
naho kurundi ruhande, sandrine na angel bo ikiganiro cyabaye ibyishimo gusa, baraganira ndetse banaseka banishimye,angel ati: sha sando! ibyo urimo kwibaza ngo jack azakira ate, humura ubwo imana yatumye wumva ko ukunda david ntizareka ngo jack apfe! sando: hahaha! cyakora imana irashobye pe! gusa shahu angel ndumva umutwe wanjye wuzuyemo david gusa, mbegurukundo mufitiye! angel: sha nawe aragukunda pe, kuba yaragukunze kandi urumukene…… atarakomeza bumva umuntu inyuma yabo aravuze ati: iyitwa sandrine niyihe!? ubwo ba sando bahise bikanga, angel ati: niko se mwageze muriri shuri!? john numjinya mwinshi ati: ntamaguru mfite se!? sando ati: hhm! nones…… atarakomeza john ahita avuga ati: apuuh! ceceka se utantera umwaku, akira ibifunguzo david ampaye ngo nibyomodoka ye! kandi ikindi kintu nakubwira ibyo wibwira ngo ukunda david ubyibagirwe! ntasoni. ubwo john yahise yigendera, ba sando basigara bumiwe nubwoba bwinshi angel ati: kandi se uriya we akumenye ate! uziko yatwumvaga we!! sandrine ati: naba nkubeshye, wasanga yambaririje ahubwo se izi mfunguzo niziki!? angel nawe ati: wasanga ashaka ko u….. atarakomeza jacob ahita aza yiruka asa nkuwahumagiye, bamubonye barikanga, jacob ahita avuga ati: weee burya david suwo twakekaga ko ariwe, numunyangeso mbi gusa! angel ati: yeeh! ushatse kuvugiki se jaco!? jacob nawe ati: sando imanishimwe rwose, wamenye ubwenge ntiwemerera urukundo umuntu nkuriya! sando: yeeeh! byagenze bite se jaco!? jacob nawe ati: uziko afata nkugufu abakobwa, njye ndamwiboneye abasirikare bamushoreye ngo yashatse gufata umukobwa witwa kellia
.
ubwo david we yaramaze kugezwa kuri station ya police, ndetse tayali yageze mucyumba bamufugiramo, ubwo we yibazaga uko aribuve inyuma yamaferabeto ndetse yanatekereza kumukunzi we sando ndetse nuburibwe yaramaze gucamo akumva noneho agiye gusara, mugihe yari akirimo kwibaza byisnhi abona kellia arahahingutse ahagarara imbere yamaferabeto acunga cunga hirya no hino ko ntawe umubona, ahita abwira david ati: david umbabarire nanjye sinjye, gusa niwowe wizize pe! ubwo david areba kellia numujinya mwinshi ariko ntiyagira icyo avuga, kellia arongera ati: dav! niwowe watumye ngukorera ibi bintu, kandi burya ntugakinishe urukundo rw’umuntu, ubwo se urabona wantera indobo nkiriya nkakureka koko, ikindi kandi wowe ntukwiye kwiga hariya hantu! david nawe ati: kellia! ndabizi koko ninjye wizize ngo ndakora igeregeza rya feke, ndimo kwicuza impamvu ntahise mvuga neza ikindimo! kellia ati: yeeeh! ibyo byigerageza se kandi uvuga nibiki!?david ati: kellia, icyo nakubonyeho nuko utareba kure, kuki utabonye ko ndimo kubanza napima urukundo umfitiye!? ubwo kellia yahise yikanga, agwa mukantu ahita avuga ati: utambwira se ko…… atararangiza david ahita avuga ati: kellia! buriya nakwanze ngira ngo mbanze ndebe koko ko unkunda, ngirango ndebe uko ubyitwaramo, gusa burya bwose nanjye ndagukunda ndetse ndishinja ibi byose ndimo gucamo! ubwo kellia agahinda karamwishe atangira kurira, avuga mukajwi gato ati: dav, umbababarire rwose, nabikoze mpubutse! david ati: nonese kellia chr, ubu turabigenza dute!? kellia nawe ati: reka njye kuvuga byose uko byagenze, barahita bagufungura ar…… atarakomeza phone ye iba irasonnye, arebye abona ni message iturutse kwa john iti:” kellia, david namweretse ko ntabiziho, ntutume amenya ko nanjye mbirimo,sibyo!!?””
.
.
kurundi ruhande, sandrine amarira nagahinda byabaye byose, naho jacob na angel bo basa nkabarimo gushwana, jacob ati: angel nawe rwose ntago urinshuti nziza pe! ubwo se urabona iyo nama ugira sando ariyo nibintu david amaze gukora! angel nawe ati: have ariko! njye ndetse sindemera ko byabaye pe, rata sando ihangane utuze ubanze umenye neza nimba koko david arumuntu wafata abakobwa kungufu! jacob ati: nonese ndamubeshyera sinabyibon…… atarakomeza, sandrine avuga arira ati: angel mbabarira rwose, ntago nakundana numuntu wumunyangeso mbi bigeze hariya! angel ati: egoko mana! reka mbareke da! basi zana urwo rufunguzo njye kureba ikiri mumodoka wabona harubutumwa yasizemo!
.ESE KOKO DAVID AKUNDA KELLIA!? ESE KELLIAAMUFUNGUZA!?
.ESE NIYIHE MPAMVU DAVID YAHAYE SANDO RWIMODOKA YE!?
.NTUCIKWE PART 6.. LOADING…..


text:
. Ibiranga umukobwa mwiza ukurura igitsinagabo cyose, ku buryo buri musore yifuza kumurobanura mu bandi akamugira umugore we
Muri rusange n’ubwo abasore badakunda kimwe, hari ibyo benshi bahuriraho kandi by’ingenzi biranga umukobwa ushobora kuvamo mutima w’urugo nk’uko bakunze kubivuga.
Ibi rero ni bimwe mu branga umukobwa muzima ushobora kubaka rugakomera:
1. Umukobwa urangwa n’ubwiza karemano
Ni kenshi usanga igitsinagore kibanda ku bintu cyakisiga mu rwego rwo kongera ubwiza bwabo ku mubiri. Nyamara burya abagabo benshi usanga bakururwa cyane n’umukobwa wifitiye ubwiza karemano, kuko aba azi ko ubwo bwiza iteka azabuhorana. Si byiza cyane rero kwishyiraho ibintu birenze ku isura yawe kuko abakobwa ni beza ku kigero gikurura abagabo kabone n’ubwo baba batisize ibyo bintu.
2. Umukobwa ushikama ku wo ari we
Burya umukobwa utajahagurika ngo yerekane impinduka kuri we za hato na hato, yishimirwa n’abasore cyane kuko imico agaragaza muri icyo gihe bibaha icyizereko batazigera bacogora kuyigaragaza. Si byiza rero ngo niba uri umukobwa usamarire akaje kose ngo wumve ko ugomba kwitwara nka runaka kuko imyitwarire y’abantu iaratandukanye cyane, wazabura ibyo ufata n’ibyo ureka ugahinduka injajwa.
3. Ntukabe nyambere igihe cyose guhamagara umuhungu
Kuri iyi ngingo twababwira ko atari bibi rwose guhamagara umuhungu, ariko wibigira akamenyero ngo uhore umuhamagara kandi ubona we ataguhamagara. Burya akenshi iyo ubona umusore atakwandikira cyangwa se ngo aguhamagare, ashobora kuba atakwiyumvamo cyangwa haryi ibyo akigenzura.
4. Umukobwa usabana n’inshuti
Iyo umukobwa azi gusabana n’inshuti ariko akirinda gusamara, bituma akenshi akundwa n’abasore ku buryo bumva bifuje kumugira umugoe. Baba bazi ko azabasha kubakirira abashyitsi neza, bagafata inshuti zabo neza ntibabace ku muryango ahubwo urugo rwabo rukibera nyabagendwa.
5. Umukobwa utagira ishyari
Umukobwa ugira ishyari akenshi usanga arangwa no kugira umushiha kandi no kubana n’abandi biramugora cyane kuko aba yumva abafitiye ishyari. Umukobwa utagira iyi ngeso arakundwa cyane kuko abasore bumvako iyo umukobwa nta shyari agira aba anyurwa n’ibyo afite. Bigatuma rero bumvako igihe bazaba bari kumwe bazaba batuje bakanyurwa n’ibyo batunze.
Sangiza iyi nkuru inshuti zawe kandi utange ibitekerezo maze dufatanye kugwiza ubumenyi ndetse tunasobanukirwa urukundo turusheho kubaho twishimanye n'abo dukunda. Umusanzu wawe ni inkunga ikomeye


text:
Igitabo cy’Intangiriro kiboneka mu rurimi rw’amarenga rw’urunyamerika
ABANTU bafite ubumuga bwo kutumva bazamuye amaboko bakoma amashyi y’urufaya bishimira iryo tangazo. Iryo tangazo ryaravugaga riti “
tunejejwe no kutangariza ko n’ibindi bitabo bimwe na bimwe byo mu Byanditswe by’igiheburayo [Isezerano rya Kera], birimo guhindurwa mu rurimi rw’amarenga. Naho videwo yo mu rurimi rw’amarenga y’igitabo cy’Intangiriro yararangiye.”
Iryo tangazo ryatanzwe muri disikuru ya nyuma mu ikoraniro ry’intara ry’Abahamya ba Yehova ryo mu rurimi rw’amarenga rw’urunyamerika.
Mu mwaka wa 2005, Abahamya ba Yehova ni bwo batangiye guhindura Bibiliya y’Ubuhinduzi bw’Isi Nshya mu rurimi rw’amarenga rw’urunyamerika, bahereye ku gitabo cya Matayo. Mu mwaka wa 2010, bari barangije guhindura ibitabo byose uko ari 27 bakunze kwita Isezerano Rishya, muri urwo rurimi.
Nanone kandi, Abahamya ba Yehova bahinduye ibitabo bimwe na bimwe bya Bibiliya mu zindi ndimi eshanu z’amarenga.
Kuki bakora ibyo byose? Bazirikana ko ibitabo bicapye byandikirwa abantu bumva ururimi runaka kandi baruvuga, kandi abenshi mu bafite ubumuga bwo kutumva bakaba batarigeze na rimwe barwumva. Guhindura Bibiliya ihuje n’ukuri, yumvikana kandi mu rurimi rw’amarenga rw’umwimerere, bifasha abantu benshi bafite ubumuga bwo kutumva, bagasobanukirwa ibikubiye muri Bibiliya kandi bakagirana imishyikirano n’Imana. Iyo Bibiliya yakiriwe ite?
Hari umusore ufite ubumuga bwo kutumva wagize ati “
igihe igitabo cya Matayo cyarangiraga guhindurwa mu myaka mike ishize, numvise ko ari ikimenyetso cy’uko Yehova Imana ankunda, kandi ni na ko byagenze igihe hatangazwaga ko igitabo n’igitabo cy’Intangiriro cyasohotse. Yifuza gukora ibishobokqa byose ngo mumenye.”
Nanone umugore ufite ubwo bumuga yavuze amagambo nk’ayo agira ati “
ururimi rw’amarenga rurumvikana kandi rurasobanutse. Rwatumye nkunda Bibiliya. Nabonye ko Yehova ashaka ko nsoma Ijambo rye, yaba umurongo ku wundi cyangwa ibice runaka, kugira ngo kumumenya neza kurushaho. Ibyo nasobanukiwe byankoze ku mutima, ndushaho kumusenga mbikuye ku mutima.”


text:
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
1 Abami 18:1-46
18 Hashize igihe kirekire,+ Yehova abwira Eliya mu mwaka wa gatatu ati “genda wiyereke Ahabu kuko niyemeje kugusha imvura mu gihugu.”+2 Nuko Eliya ajya kwiyereka Ahabu igihe inzara yacaga ibintu+ i Samariya.3 Hagati aho Ahabu atumaho Obadiya wari umutware w’urugo rwe.+ (Obadiya yari umuntu utinya+ Yehova cyane.4 Igihe Yezebeli+ yicaga abahanuzi ba Yehova,+ Obadiya yafashe abahanuzi ijana abahisha mu buvumo, mirongo itanu ukwabo n’abandi mirongo itanu ukwabo, akajya abazanira ibyokurya n’amazi.)+5 Ahabu abwira Obadiya ati “genda uzenguruke igihugu cyose ugere ku mariba yose no ku tugezi two mu bibaya twose. Ahari twabona ahantu hari ubwatsi butoshye+ tugakiza amafarashi n’inyumbu, ntihagire amatungo yongera gupfa.”+6 Nuko bumvikana aho buri wese ari bunyure. Ahabu afata inzira imwe, Obadiya na we afata indi nzira.+7 Obadiya ari mu nzira agenda, ahura na Eliya,+ ahita amumenya, amwikubita imbere+ aramubwira ati “databuja+ Eliya, ese ni wowe?”8 Aramusubiza ati “ni jye. Genda ubwire shobuja+ uti ‘Eliya yaje.’ ”9 Ariko Obadiya aramubwira ati “nacumuye+ iki cyatuma uhana umugaragu wawe mu maboko ya Ahabu kugira ngo anyice?10 Nkurahiye Yehova Imana nzima ukorera,+ ko nta gihugu cyangwa ubwami na bumwe atoherejemo abantu ngo bajye kugushaka. Iyo bamubwiraga bati ‘ntabwo ari ino,’ yarahizaga ubwo bwami cyangwa icyo gihugu ko batigeze bakubona.+11 None urambwiye uti ‘genda ubwire shobuja uti “Eliya yaje.” ’12 Nzi neza ko ningusiga aha umwuka+ wa Yehova uri bukujyane ahantu ntazi. Nimbwira Ahabu akaza akakubura aranyica,+ kandi umugaragu wawe yaratinye Yehova kuva mu buto bwe.+13 Ese databuja ntiyumvise ibyo nakoze igihe Yezebeli yicaga abahanuzi ba Yehova, ukuntu nahishe bamwe mu bahanuzi ba Yehova, nkabahisha mu buvumo ari ijana, mirongo itanu ukwabo n’abandi mirongo itanu ukwabo,+ nkajya mbazanira ibyokurya n’amazi?+14 None urambwiye uti ‘genda ubwire shobuja uti “Eliya yaje.” ’ Ari bunyice nta kabuza.”+15 Ariko Eliya aramusubiza ati “ndahiye Yehova nyir’ingabo,+ Imana nzima nkorera,+ ko uyu munsi ndi bwiyereke Ahabu.”16 Nuko Obadiya aragenda ajya kureba Ahabu arabimubwira, Ahabu na we ajya gusanganira Eliya.17 Ahabu akubise amaso Eliya, ahita amubwira ati “uratinyutse uraje n’ibyago wateje Isirayeli?”+18 Eliya aramusubiza ati “si jye wateje ibyago+ Isirayeli, ahubwo ni wowe n’inzu ya so,+ kuko mwaretse amategeko ya Yehova+ mugakurikira Bayali.+19 None tuma ku Bisirayeli bose bakoranire ku musozi wa Karumeli,+ no ku bahanuzi magana ane na mirongo itanu ba Bayali+ na ba bahanuzi magana ane basenga inkingi yera y’igiti,+ barira ku meza ya Yezebeli.”+20 Ahabu atuma ku Bisirayeli bose akoranyiriza n’abo bahanuzi+ ku musozi wa Karumeli.21 Eliya yegera abantu bose arababwira ati “muzahera mu rungabangabo kugeza ryari?+ Niba Yehova ari we Mana y’ukuri nimumukurikire,+ ariko niba Bayali ari we Mana y’ukuri, abe ari we mukurikira.” Abantu ntibamusubiza ijambo na rimwe.22 Eliya abwira abantu ati “ni jye muhanuzi wa Yehova+ usigaye jyenyine, naho abahanuzi ba Bayali bo ni magana ane na mirongo itanu.23 None nibaduhe ibimasa bibiri bikiri bito, bahitemo ikimasa kimwe bakibage bagicemo ibice babishyire ku nkwi, ariko ntibashyireho umuriro. Nanjye ndafata ikindi kimasa kikiri gito nkibage ngishyire ku nkwi, ariko si ndi bushyireho umuriro.24 Mwambaze izina ry’imana yanyu+ nanjye ndambaza izina rya Yehova. Imana y’ukuri iri busubize yohereza umuriro,+ iraba ari yo Mana y’ukuri.”+ Abantu bose baravuga bati “ibyo uvuze ni byiza.”25 Eliya abwira abahanuzi ba Bayali ati “kubera ko mwe muri benshi, mubanze muhitemo ikimasa kikiri gito mukibage, hanyuma mwambaze izina ry’imana yanyu ariko ntimushyireho umuriro.”26 Nuko bafata ikimasa kikiri gito yari yabahaye barakibaga. Bahera mu gitondo bageza saa sita bambaza izina rya Bayali bati “Bayali we, dusubize!” Ariko ntihagira ijwi bumva,+ ntihagira n’ubasubiza.+ Bakomeza kubyina basimbuka bazenguruka igicaniro bari bubatse.27 Bigeze saa sita, Eliya atangira kubavugiraho+ ati “nimuhamagare cyane kuko ari imana;+ ishobora kuba ifite ikibazo ihugiyemo, cyangwa se yagiye mu bwiherero+ kuko ishaka kwituma.+ Cyangwa se wenda irasinziriye nimuyikangure!”+28 Bahamagara mu ijwi rirenga, ari na ko bikebaguza+ ibyuma n’amacumu nk’uko umugenzo wabo wari uri, kugeza aho batangiye kuvirirana.29 Bakomeza kwitwara nk’abahanuzi+ saa sita zirarenga, birinda bigera igihe cyo gutura ituro ry’ibinyampeke nta jwi barumva, nta wurabasubiza cyangwa ngo abiteho.+30 Amaherezo Eliya abwira abantu bose ati “nimwigire hino.” Nuko bose baramwegera. Atangira gusana igicaniro cya Yehova cyari cyarasenyutse.+31 Eliya afata amabuye cumi n’abiri angana n’umubare w’imiryango cumi n’ibiri ya bene Yakobo, uwo Yehova yari yarabwiye+ ati “uzitwa Isirayeli.”+32 Ayo mabuye ayubakisha igicaniro+ cyo kubahisha izina rya Yehova,+ agicira uruhavu rukizengurutse rufite ubuso bungana n’ahantu haterwa seya* ebyiri z’ibinyampeke.33 Hanyuma ashyira inkwi+ ku gicaniro, abaga cya kimasa kikiri gito agicamo ibice abishyira ku nkwi. Aravuga ati “mwuzuze amazi intango enye muyasuke ku gitambo gikongorwa n’umuriro no ku nkwi.”34 Arababwira ati “nimwongere musukeho ayandi,” barongera bayasukaho. Ariko arongera ati “nimwongere incuro ya gatatu,” barongera bayasukaho incuro ya gatatu.35 Amazi yuzura igicaniro impande zose, na rwa ruhavu arwuzuza amazi.36 Nuko igihe+ cyo gutura ituro ry’ibinyampeke kigeze, umuhanuzi Eliya yegera igicaniro, aravuga ati “Yehova Mana ya Aburahamu,+ Isaka+ na Isirayeli,+ erekana uyu munsi ko ari wowe Mana muri Isirayeli,+ ko ndi umugaragu wawe kandi ko ibi byose nabikoze ntumwe nawe.+37 Yehova ndakwinginze, nsubiza, nsubiza kugira ngo aba bantu bamenye ko wowe Yehova+ ari wowe Mana y’ukuri, ko ari wowe utumye imitima yabo ihindukira.”+38 Umuriro+ wa Yehova uramanuka utwika igitambo gikongorwa n’umuriro,+ utwika n’inkwi n’amabuye n’umukungugu, ukamya n’amazi yari yuzuye muri rwa ruhavu.+39 Abantu bose babibonye bahita bikubita hasi bubamye+ baravuga bati “Yehova ni we Mana y’ukuri! Yehova ni we Mana y’ukuri!”40 Eliya arababwira ati “mufate abahanuzi ba Bayali, ntihagire n’umwe ubacika!” Bahita babafata, Eliya abamanukana mu kibaya cya Kishoni+ abicirayo.+41 Nuko Eliya abwira Ahabu ati “zamuka urye kandi unywe+ kuko numva ikiriri cy’imvura y’impangukano.”+42 Ahabu arazamuka ajya kurya no kunywa. Eliya we arazamuka ajya ku mpinga y’umusozi wa Karumeli, arasutama+ yubika umutwe mu maguru.+43 Abwira umugaragu we ati “zamuka urebe mu cyerekezo cy’inyanja.” Arazamuka arahareba aramubwira ati “nta kintu mbonye.” Amusubizayo incuro ndwi zose.+44 Ku ncuro ya karindwi aravuga ati “mbonye igicu gito kingana n’ikiganza kizamuka gituruka mu nyanja.”+ Eliya aramubwira ati “zamuka ubwire Ahabu uti ‘zirika amafarashi ku igare+ ryawe umanuke imvura itakubuza kugenda!’ ”45 Hagati aho ikirere kizimagizwa n’ibicu n’umuyaga,+ hatangira kugwa imvura nyinshi cyane y’impangukano.+ Ahabu yari mu igare rye agana i Yezereli.+46 Ukuboko kwa Yehova kuba kuri Eliya,+ aracebura+ agenda yiruka atanga Ahabu i Yezereli.+


text:
Saeed Abedini umupasiteri wo muri Irani ufungiye muri icyo gihugu, arashimira Perezida wa Amerika Barack Obama kuba yarasuye umuryango we mu cyumweru gishize.
Ubwo yasuraga uyu muryango, Obama yabwiye umugore wa Saeed, Naghmeh Abedini n’abana be babiri ko akora ibishoboka byose ngo umugabo we arekurwe.
Perezida Obama kandi yabwiye umuhungu we ko azakora uko ashoboye kose ngo se agere mu rugo mbere y’uko yizihiza isabukuru ye y’amavuko ku itariki ya 17, y’ukwezi kwa Werurwe.
Iyi nkuru dukesha christianheadlines.com, ivuga ko Pasiteri Abedini yandikiye Obama ibaruwa amushimira cyane kuba yarasuye umuryango we, akifatanya na wo mu gahinda utewe no kutamubona mu rugo.
Yagize ati, "Wakoze cyane ku bw’urukundo rwa kibyeyi wagaragarije umuhungu wanjye Jacob, umubwira ko uzakora uko ushoboye ngo tubonane mbere y’umunsi w’amavuko ye. Ndabizi neza ko na we nk’umubyeyi wumva neza akababaro umuryango wanjye urimo kubera kutambona mu rugo.”
Uretse gushimira Obama Saeed yanashimiye abakristu bo hirya no hino ku isi bakomeje kumusengera. "Ndabizi kandi ko n’abakristu bo ku isi yose bishimiye ko wasuye umuryango wanjye. Birashimishije kubona abakristu nk’umubiri umwe muri Kristu barushaho kunsengera. Gusa bahumure kuko byose Imana ibifite mu kiganza."
Ntiyashimiye Obama gusa, ahubwo yanamusezeranyije ko azakomeza kumusengera, ngo Imana irusheho kumuha ubwenge n’umugisha.
Saeed Abedini yahamijwe icyaha cyo guhungabanya umutekano w’igihugu cya Irani akomokamo, akatatirwa igifungo cy’imyaka umunani muri gereza.
Imiryango myinshi irengera abakristu yakomeje gusaba Irani kumurekura, kuko icyaha bamuhamije ivuga ntacyo yakoze. Ivuga ahubwo ko yazize kuba yari agiye kubaka ikigo gifasha imfubyi muri Irani. Kuri ubu umuryango we wahawe ubuhungiro muri Leta Zunze Ubumwe za Amerika.
Ku rutonde rwakozwe n’umuryango Open Doors wa gikristu, Irani iza ku mwanya wa karindwi mu bihugu abakristu batotezwa cyane.


text:
Ikorwa rya firimi ku bikorwa byagezweho n’intore ryatangiriye i Rulindo
Kuri uyu wa gatanu tariki 04/05/2012, mu karere ka Rulindo hatangiriye igikorwa cyo gufata amashusho ya firimi izagaragaza ibyagezweho n’intore mu gihugu cyose.
Nk’uko bitangazwa na Rutayisire Tharcisse, umukozi mu rwego rw’imiyoborere myiza i Rulindo, ngo haratoranywa ibikorwa bitatu by’indashyikirwa muri buri karere, ba nyirabyo nabo bagahabwa ijambo.
Ati: “Muri Rulindo basuye abaturage bari kuranyiza Imanza z’imitungo ya gacaca I Shyorongi, basura abagabo bahisemo kuboneza urubyaro I Kinihira ndetse n’amatsinda yo kubitsa no kugurizanya mu murenge wa Buyogaâ€.
Karasira Venuste uyoboye igikorwa cyo gukora iyi firimi, avuga ko mu gihe kingana n’ukwezi n’igice iyi firimi ishobora kuzaba yarangiye igatangira ikerekwanwa.
Ati: “ibikorwa byo gufata amashusho bizadutwara iminsi 15, maze ibyo gutunganya amashusho bizamare nabyo igihe kingana n’ukweziâ€.
Avuga kandi ko izi firimi ziri mu bwoko bw’izitwa ‘Filme Documentaire’ hakazakorwa firimi imwe muri buri ntara ikazajya iba ifite igihe kiri hagati y’iminota 26 na 28.


text:
Abenshi bazi ko umuneke ari urubuto,ariko jye nababwira ko umuneke urenze no kuba imbuto,bitewe n’imbaraga zawo mu buryo butandukanye ku buzima bw’ikiremwa muntu,bityo twifashishije ubushakashatsi butandukanye dukoresheje urubuga rwa google twifuje kubasangiza izo mbaraga z’umuneke.
1.Imineke ni ivomero ry’intungamubiri karemano,bityo iyo uriye byibura imineke 2 izagutera imbara zo gukora imwe mu mirimo cyangwa imyitozo mu gihe kingana n’isaha imwe utarananirwa cyangwa ngo usonze,ndetse imineke irinda imitsi guhimanirana.
2.Imineke kandi ikungahaye ku isukali idatera diyabete ndetse ikagira umunyu mucye bityo imineke ituma amaraso atembera neza mu mubiri kandi ikakurinda indwara y’umutima.
3.Imineke izagufasha kugabanya ubushyuhe muri wowe mu gihe cy’ubushyuhe ndetse no mu gihe warwaye indwara ituma ushyuhirana cyane.
4.Imineke kandi buriya ngo ni myiza ku mugore utwite,kuko imufasha kurwanya uburwayi bwa mu gitondo,ndetse ituma n’umubiri we utabyimbabyimba.
5.Imineke ni isoko y’umunezero,bityo mu gihe uzajya ubabara ujye ufata byibuza umuneke umwe uzagufasha kugaruka mu bihe by’umunezero,kuko umuneke wuzuye intungamubiri zifasha ubwonko gutuza.
6.Imineke ikungahaye kuri Antioxidanta ishobora kugufasha kurwanya indwara z’ibyuririzi ngo utazandura.
7.Kurya imineke bizagufasha kubaka amagufa yawe maze agakomera,kandi bizakurinda indwara z’amaso ndetse imineke izagufasha kurwanya indwara ya Cancer kugira ngo itinjira mu mubiri wawe.
8.Kandi imineke niyo nzira yonyine yumwimerere yo kurwanya indwara yo kutituma “Constipation”,kuko iyo uri umuneke ubigufashamo.
9.Imineke kandi irakenerwa cyane ku bakobwa bageze mu gihe cy’imihango,kuko iyo bageze muri icyo gihe imineke ibafasha kutava cyane ndetse ikamugabanyiriza uburibwe mu gihe cy’imihango.
10.Imineke ni myiza ku bwonko,kuko Imineke ifasha inzira z’umubiri zohereza umwuka mu bwonko gukora neza.


text:
ISOMO RYA MBERE
Ibaruwa Mutagatifu Pawulo Intumwa yandikiye Abanyakolosi (Kol 1, 21-23)
Bavandimwe, 21namwe ubwanvu kera mwari mwaraciye ukubiri n’Imana, mwari n’abanzi bayo kubera ibitekerezo n’ibikorwa byanyu bibi, 22none ubu ngubu yabahaye kwigorora na Yo, mubikesha Umwana wayo watanze umubiri we akabapfira kugira ngo mube abatagatifu, nta mwanda kandi nta makemwa imbere yayo. 23Cyakora mukomere mu kwemera, ntimugahungabane ngo muteshuke ku mizero mwasezeranyijwe n’Inkuru Nziza mwumvise, ari yo yamamarijwe ikiremwa cyose kiri munsi y’ijuru, ari na yo jye Pawulo ndahwema kuruhira.
ZABURI (Zab 54 (53), 3-4, 6.8)
Inyik/ Nyagasani ni We umbereye ikiramiro !
Mana yanjye, girira izina ryawe maze untabare;
koresha ububasha bwawe maze undenganure !
Rwose Mana yanjye, umva isengesho ryanjye,
utege amatwi amagambo nkubwira !
None Imana ni yo intabaye,
Nyagasani ni we wenyine umbereye ikiramiro !
Nzagutura ibitambo mbikuye ku mutima ;
Uhoraho, nzasingiza izina ryawe kuko ryuje ineza !
IBANGONDIRIMBO RIBANZIRIZA IVANJILI (Yh 14, 6.9)
Alleluya Allelluya.
Yezu, Mwana w’Imana, uri Inzira, n’Ukuri n’Ubugingo :
ukwemera aba yamenye Imana Data.
Alleluya.
IVANJILI
+ Luka (Lk 6,1-5)
Muri icyo gihe, 1ku munsi umwe w’isabato Yezu anyura mu mirima yeze, abigishwa be bamamfuza amahundo y’ingano, bayavungira mu ntoki barazirya. 2Abafarizayi bamwe baravuga bati «Ni iki gituma mukora ibibujijwe ku isabato ?» 3Yezu arabasubiza ati «Ntimwasomye uko Dawudi yabigenjeje igihe yari ashonje we n’abo bari kumwe ? 4Uko yinjiye mu Ngoro y’Imana agafata imigati y’umumuriko akayiryaho, akayihaho n’abo bari kumwe, kandi yari igenewe abaherezabitambo bonyine? » 5Nuko yungamo ati « Umwana w’umuntu ni we mugenga w’isabato.»


text: Nitwa Jacques Rugamba nzwi cyane ku izina rya Jack-B. Ndi umuhanzi nyarwanda mu njyana ya RnB/Pop. Ndi mwene Straton Sebarembe na Scyenphrose Uwambaye. Navutse kuwa 9 Gicurasi 1986. Ndi bucura mu muryango w’abana 3. Ntuye i Nyairambo. Amashuri abanza nayize ku Ishuri ribanza ry’Intwari (I Nyamirambo) ayisumbuye nyatangirira kuri APAPE nyarangiriza muri Ecole Islamique de Ruhengeri. Jack-B yahereye mu kubyina mbere yo kuba umuhanzi? Ubundi natangiye ndi umubyinnyi. Kubyina nabitangiye niga mu mwaka wa mbere nakundaga indirimbo za Michael Jackon nkajya nzibyina mu mihuro. Hari indirimbo yigeze kugerwaho ya Koffi yitwa Loi, iyo ndirimbo niyo narayikunze cyane nuko ntangira ntyo kubyina. Naje kujya mu itsinda ryitwa Good Guys ryari rigezweho mu Rwanda, nibwo natangiye kujya ngaragara cyane... soma ibindi


text:
P FLA yavuze birambuye icyo yigishijwe na gereza
Nyuma yo kuva muri gereza mu kwezi k’Ukuboza umwaka ushize, umuraperi P Fla avuga ko gereza yamufashije kwiga byinshi ndetse ngo abonye umufasha yatangira ubukangurambaga bwo gukangurira urubyiruko kwirinda ibiyobyabwenge.
P Fla w’imyaka 33 yafunzwe azira gukoresha ibiyobyabwenge. Yatangarije New Times ko gereza yamufashije gutekereza ku buzima bwe ndetse no kuri muzika ye.
Ati " Nafunzwe kuko nikoreraga ibintu bibi, ntawundi wabinkoreraga. Ndicuza kuba naratengushye inshuti zanjye n’umuryango.
Nafashe igihe kinini ntekereza ku mpamvu nari aho hantu (muri gereza) kandi impamvu yari uko nakoreshaga ibiyobyabwenge byica. Ubu ariko nemera ko ntari kuba narahindutse iyo ntamara uriya mwanya hariya. Ubu ndi umuntu wahindutse kandi ndibona nk’umunyamuziki ugana mu kindi cyerekezo."
Nk’umuhanzi wafunzwe inshuro 2 azira ikoresha ry’ibiyobyabwenge, P Fla avuga ko abonye inkunga ateganya gukora byinshi mu gukora ubukangurambaga mu gihugu hose bwo kurwanya ibiyobyabwenge mu rubyiruko bakamenya ububi bwabyo.
Ati " Nk’umuntu wigeze kugirwaho ingaruka z’ibiyobyabwenge, ndashaka gukoresha umuziki wanjye nigisha urubyiruko mu kurwanya ibiyobyabwenge. Igifungo mperuka guhabwa ntabwo ngifata nk’igihano ahubwo ngifata nk’imbabazi z’Imana. Ndakeka ko aricyo gihe ko urubyiruko rw’u Rwanda rumenya uko ibiyobyabwenge byangiza ubuzima bwabo. Ubufasha bwose bwaba ubwa Guverinoma cyangwa undi muntu byamfasha kugera kuri izo nzozi."
Yunzemo ati " Ibiyobyabwenge byangije ubuzima bwanjye na muzika yanjye. Nakekaga ko gufata ibiyobyabwenge byari kumfasha kumurerwa neza ndetse nkumva ko bizamfasha kugera ku bintu byinshi nkaba umuraperi mwiza. Ariko uko nabitekerezaga siko byari bimeze , ntangira kwibaza impamvu ndi muri gereza. Iyo niyo mpamvu nshaka gukangurira urubyiruko ububi bw’ibiyobyabwenge n’uko byari byangije ubuzima bwanjye hakabura gato."
Mu cyumweru kimwe, P Fla amaze kuririmba mu bitaramo 2 bikomeye. Yaririmbye mu gitaramo cya Riderman yise ’Uburyohe’ cyabaye kuri Noheli , aho Riderman yamurikaga Mixtape ye yise Filime. Ikindi yaririmbyemo ni East African Party cyanaririmbyemo Ali Kiba wo muri Tanzania na Sheebah wo muri Uganda.
P Fla avuga ko kuva yafungurwa atarajya muri Studio ariko ngo afite imigambi mishya kuri muzika ye.
Ati " Ubu singishaka gukora umuzika mu kavuyo. Ndashaka label izwi tuzafatanya, ku buryo uwanshaka wese yajya ahansanga mu gihe ashaka ko dukorana business nanjye. Umuziki udafite ’management’ ntabwo ariyo migambi mishya mfite.
Ndi kuvugana na labels zitandukanye, ndeba niba bazahuza nibyo nsaba, nimbona nyuzwe nibyo nabo basaba, nzasinya kontaro."
P Fla niwe wiyandikira indirimbo ze. Ubwo yari afunze avuga ko yahimbye indirimbo zishobora kujya kuri albums 2.
Ati " Ubusanzwe ninjye wiyandikira indirimbo zanjye. Ubwo nari muri gereza, nari mpuze ndi kwandika indirimbo nyinshi zishobora kujya kuri albums 2. Ndashaka gukoa umuziki buri cyiciro cyose cyakwibonamo ndetse bakaba bagura na CD."
Tariki 13 Ukuboza 2016 nibwo P Fla yatawe muri yombi akurikiranyweho icyaha cyo gukoresha ibiyobyabwenge. Yakatiwe gufungwa umwaka, afungurwa tariki 8 Ukuboza 2017.


text:
Mu by’ukuri, birashoboka. Igihe abantu babiri bahisemo kubana bisobanura ko baba bari barafashe igihe gihaje cyo kuba bamenyana bihagije mu bihe byabo byo kurambagizanya ; bityo buri umwe akaba azi aho mugenzi we agira intege nke mu rwego rwo kugira ngo barwanye ikibazo cyazavuka cyo kuba bakomeretsanya imitima.
Ese ni mpamvu ki ishobora gutera amakimbirane hagati y’abashakanye ? ni gute wasobanura ko koko bombi babana bafite ibikomere byo kumutima buri umwe yateye mugenzi we ?
Nk’uko “topchretien.com” dukesha iyi nkuru ibivuga; ngo biterwa n’uburyo aba bashakanye babanye mo. Urugero, niba umugabo ari umuntu ukunda kugira amategeko menshi I we mu rugo, bizatuma umugore we acisha make kugira ngo mu rugo rwabo hatazajya hahora intonganya n’imidugararo, ari byo bizanatuma atazabasha kwisanzura ku mugabo we ku buryo buhagije kugira ngo nibura abe yanamubwira ikibazo afite ku mutima we.
Niba abantu babiri batabasha gufungukirana imitima mu gihe baba bakiri mu gihe cy’irambagiza, niba kandi nanone buri umwe atabashije kuvumbura amabanga aba yihishe muri mugenzi we bizatera ikibazo gikomeye mu mibanire yabo kuko hari ibyo buri umwe azaba abitse ku mutima we yanze kugaragariza mugenzi.
Igihe hari ikibazo, hari uburyo bwo kukibonera igisubizo. Bumwe mu buryo bwo gukoresha ; ni ukwigenzura hagati yanyu mukicara mukagirana ikiganiro kugira ngo murebere hamwe mumenye impamvu yateye icyo kibazo bidasabye ko hari undi muntu wese uturutse hanze y’urugo rwanyu.
Ni byiza nanone ko mukwiye kujya muhana umwanya uhagije wo kuganira kuri bimwe mu byo mutunze nk’imitungo, abana mwabyaye, n’ibindi mugamije kugira ngo hatagira ngo hatagira icyo muhishanya cyiba cyakurura amakimbirane hagati yanyu. Ikindi mudakwiye kwibagirwa ni ugusenga Imana kugira ngo ijye ibayobora muri byose.


text:
Igitenge muri ino minsi kiza imbere mu myambarire ku isi hose, n’umwenda urimbika kandi uryoheye ijisho, woroshye kuwutunga no kuwufata neza. , kuko kenshi ntusaba ko ujyanwa mu ma mashini amesa cgyangwa ngo usabe kuwuhanagura. Ushobora kwambarwa ahantu hose, mu bintu byose, waba uri mu byishimo cyangwa mu babaro.
Umuntu wambaye uyu mwambaro , aba arimbye kandi yiyubashye, n’umwambaro wakwambarwa n’umuntu wese mugihe amabara y’igitenge ajyanye n’ibara ry’uruhu rwe. Wajyannwa ku kazi, mu bukwe ndetse no bindi birori bitandukanye. Wawujyana mu mihango y’ubukwe yo gusaba no gukwa .
Ubusanzwe igisarubeti (salopette) kigaragara nk’umwambaro wo kwambara mu rugo cyangwa gahunda zoroheje ariko iyo ushyizeho ikote bisa bihita bihindura isura ukaba umwambaro wiyubashye. icyo gihe rero uhita ushyiraho inkweto ndende ndetse na ga ceinture bikarushaho kugaragara neza.
Iyi moderi yahimbwe na Naleli Rugege, yerekanywe muri Kigali Fashion Show 2012
Igisarubeti n’ikote mu gitenge
Igitenge muri ino minsi kiza imbere mu myambarire ku isi hose, n’umwenda urimbika kandi uryoheye ijisho, woroshye kuwutunga no kuwufata neza. , kuko kenshi ntusaba ko ujyanwa mu ma mashini amesa cgyangwa ngo usabe kuwuhanagura. Ushobora kwambarwa ahantu hose, mu bintu byose, waba uri mu byishimo cyangwa mu babaro.
Labels: kwambara


text:
Nubwo gukorera ubushake biri mu muco nyarwanda, nyamara ngo hari abatabiha agaciro. Abo rimwe na rimwe usanga bagizwe n’abakora imirimo Leta ibahembera ariko byagera aho ibasaba umuganda bagakwepa. Gusigasira ubu bwitange ni no kubumbatira umuco wo kuba magirirane.
Nta wakorera ubushake adafite indangagaciro akura mu muco. Nta n’uwakorera ubushake kandi adafite icyerekezo cy’aho ashaka kugera. Ibi ni bimwe byatumye abanyarwanda nyuma ya jenoside yakorewe abatutsi, barabashije gukora byinshi biteza imbere igihugu cyabo nta gihembo bategereje nk’uko byagarutsweho n’abari bateraniye mu nama yateguwe na Transparency International Rwanda kuwa 22/9/2016. Cyakora n’ubwo bamwe bakora ibikorwa badategereje igihembo abahembwa bo hari igihe biryamira mu gihe hari ibikorwa bimwe na bimwe by’ubukorerabushake.
Ibi byagarutsweho n’uhagarariye ikigo cy’igihugu cy’imiyoborere mu Rwanda, RGB, Aimé Barihuta, ubwo yagarukaga ku muganda rusange uba buri kwezi. Yagize ati “ubukorerabushake mu muco wacu burimo kandi bwanatanze umusaruro. Ariko dufatiye nko ku muganda rusange , utanga umusaruro twese tubona, usanga hari bamwe bahembwa, igihe cyawo cyagera ugasanga bikingiranye mu bipangu ntibajye gufatanya n’abandi. Ibi rero bica intege ababa bafite uwo muco w’ubukorerabushake”. Uyu akomeza yemeza ko rwose umurimo w’ubwitange utanga umusaruro munini mu bukungu bw’igihugu.
Geoffrey Kagenza, umuyobozi muri Minisiteri y’Ubutegetsi bw’igihugu, ushinzwe umuganda, avuga ko umuganda witabirwa kandi utanga umusaruro ushimishije. Yunga mu rya Barihuta agira ati “nubwo tugaragaza ibiwuvamo ariko si byo byakagombye kuwuvamo kuko abantu bose batawitabira uko bikwiye”.
Iby’ubwitange kandi bireberwa mu buryo bwaguye, aho Ingabire Marie Immaculée wa TI-Rwanda, avuga ko impamvu ubukorerabushake budatera imbere ari uko abantu bakunda amafaranga cyane. Nawe ahamya ko abakorera amafaranga ari bo batitabira gukorera ubushake.
Gushimwa no kunengwa mu ruhame
Bamwe bahamya ko umurimo w’ubukorerabushake ugenda utera imbere, ndetse ko abantu benshi imirimo bakora ku bwitange ari yo myinshi nyamara ikaba itabarirwa mu mafaranga. Kayitesi Matilde wo mu muryango utari uwa Leta witwa UMUHUZA, ibyo abihamya abisanisha n’uko abantu badakorarera ubushake aba ari ba nyamwigendaho. Agira ati “Uyu ni umuco. Kera iyo umuntu yajyaga guhiga bamubazaga ibyo yakoze ntibamubazaga aho akora cyangwa yakoze. Twe rero umuntu udashobora kwerekana igikorwa cy’ubushake yakoze tumufata nk’ikigwari”.
Ku rundi ruhande ariko bamwe basanga abakorera ubushake bakwiye gushimirwa mu ruhame, abatagira icyo bakorera ubushake nabo bakagawe mu ruhame. Umutahira w’intore Rucagu Boniface we ngo kubwe bakagombye gushyira umuntu mu ruhame bakamunenga, bati “ntacyo amariye umudugudu cyangwa akagari,…”. Kuri we ngo ibyo byatuma abantu bakomeza kubumbatira uwo muco.
Kuri ubu abanyarwanda bashimirwa na Leta y’u Rwanda ko bakoze ibikorwa by’iterambere ku bwitange. Fred Mufuruke, umuyobozi muri Minisiteri y’ubutegetsi bw’igihugu atanga ingero nk’urw’umuganda umaze kwinjiriza leta amafaranga arenga Miliyari 105 kuva muri 2007; kubaka amashuri n’amavuriro, imihanda, inkiko gacaca, abunzi, mu matora n’ahandi.
Cyakora ngo gukorera ubushake ntibivuga ko abantu bakora ibintu bidafite agaciro cyangwa ko kubura ibindi umuntu akora. Gukorera ubushake kandi ntivuga ko bitagira ikiguzi, kuko abakorera ubushake bashobora guhabwa agahimbazamusyi, amahugurwa, gufashwa kugera aho bakorera,…
Musonera Sosthène


text:
Gukorana n’Abahamya ba Yehova i Warwick
Abantu benshi batangajwe n’ukuntu abakoraga imirimo y’ubwubatsi i Warwick bitangaga babikuye ku mutima. Umuyobozi wa sosiyete yashyize muri ayo mazu ibyuma bizamura abantu bikanabamanura, yabwiye umwe mu bakoraga i Warwick ati “mukora ibintu bitangaje rwose. Muri iki gihe, abantu ntibakunze gutanga igihe cyabo.”
Igihe uwo muyobozi hamwe n’abandi bumvaga ko Abahamya bubakaga ku cyicaro gikuru cyabo kiri i Warwick, muri leta ya New York bari abavolonteri, batekereje ko ari abo hafi aho kandi ko bazajya bakora gusa mu mpera z’icyumweru. Batangajwe no kubona abantu basezeye ku kazi kabo kandi bakava hirya no hino mu gihugu kugira ngo bamare amezi ndetse n’imyaka bakora kuri uwo mushinga w’ubwubatsi.
Mu mpera z’umwaka wa 2015, abavolonteri b’Abahamya bagera ku 23.000 bari bamaze gukora i Warwick, bakorana n’abagize umuryango wa Beteli yo muri Leta Zunze Ubumwe za Amerika. Nanone hari abandi bantu bagera kuri 750 batari Abahamya ba Yehova baje kudufasha muri uwo mushinga, kugira ngo urangirire ku gihe. Abenshi muri bo bashimishijwe cyane no gukorana n’Abahamya ba Yehova kandi byabakoze ku mutima.
Ahantu heza ho gukorera
Uhagarariye isosiyete ikora amadirishya n’inkuta yaranditse ati “abakozi bacu bakora kuri uyu mushinga wanyu batangajwe n’imyifatire myiza y’Abahamya bakorana. Ibyo byatumye abakozi bacu benshi basigaye barwanira gukora hano.”
Hari indi sosiyete yaduhaye abakozi bo kubaka igice cyo hejuru ya fondasiyo mu mazu y’amacumbi. Igihe amasezerano yayo yari amaze kurangira, hari abakozi bayo batatu biyemeje gukomeza gukorana n’Abahamya. Baretse akazi kabo, bajya gukorana n’indi sosiyete yari igikomeza kubaka.
Imico ya gikristo iranga Abahamya yatumye n’abandi bakozi babigana. Hari umugabo umwe wakoreraga indi sosiyete yatwubakiye fondasiyo. Hashize amezi menshi, umugore we yabonye ko yari yarahindutse ndetse yaranahinduye imvugo ye. Yaratangaye cyane maze aravuga ati “yarahindutse cyane ku buryo ntakimenya niba ari wa wundi!”
“Ese ejo abagore na bo bazaza?”
Abahamya benshi bakoraga i Warwick ni abagore. Batwaraga bisi, bagakora isuku, bakaba ba sokeriteri, bakayobora imodoka, bagakoresha imashini zikomeye, bagateranya insinga zijyana interineti mu mazu, bagafunika amatiyo, bagashyiraho inkuta, bagatunganya ahantu hazaca amazi kandi bakanamena beto. Bakoranaga umwete.
Hari umukozi utari Umuhamya wakoraga ku gisenge wabonye ko iyo abagabo n’abagore babaga bava muri bisi, bagendaga bafatanye ukuboko. Ibyo byamukoze ku mutima. Kandi yabonye ko abagore bakoranaga umwete. Yaravuze ati “utarebye neza watekereza ko abagore babaga baherekeje abagabo babo gusa, nyamara na bo bakoraga batikoresheje. Nubatse ahantu henshi muri New York, ariko ni ubwa mbere nabona ibintu nk’ibi.”
Mu mpera z’umwaka wa 2014 no mu ntangiriro za 2015 hari ubukonje bukabije, ku buryo umuntu yumvaga yakwigumira mu rugo aho kugira ngo ajye ku kazi. Umuhamya witwa Jeremy, ukorana n’urwego rushinzwe kugenzura imirimo y’ubwubatsi, yaravuze ati “akenshi iyo habaga hakonje, kapita w’imwe muri sosiyete yubakaga fondasiyo yarambazaga ati ‘ese ejo abagore na bo bazaza gukora?’
“‘Yego.’
“‘Na ba bandi baba bahagaze hanze bayobora imodoka?’
“‘Yego.’
“Nyuma yaje kumbwira ko yabwiye abakozi be ko bagomba kuza gukora kubera ko n’abagore b’Abahamya na bo bagombaga kuza ku kazi.”
Abashoferi ba bisi bashimishwa n’akazi kabo
Hakodeshejwe bisi zirenga 35 zo gutwara abavolonteri, zikabazana ku kazi kandi zikabasubiza ku macumbi yabo.
Mu gitondo mbere yo kwatsa imodoka, hari umushoferi wahagurutse abwira abo bavolonteri ati “nsigaye nishimira gutwara Abahamya. Muzambabarire mwandikire bosi wanjye kugira ngo angumishe kuri aka kazi. Mwatumye menya ibintu byinshi byo muri Bibiliya. Tutarabonana, sinari nzi izina ry’Imana cyangwa ko isi izahinduka paradizo. Ubu si ngitinya urupfu. Nungutse byinshi rwose. Ubutaha ningira konji, muzambona mu Nzu y’Ubwami yanyu.”
Umuhamya wa Yehova witwa Damiana, ukora i Warwick yaravuze ati “umunsi umwe tumaze kurira bisi, umushoferi yavuze ko hari ikintu ashaka kutubwira. Yavuze ko yari amaze gutwara Abahamya 4.000, baba bava cyangwa bajya ku ishansiye zitandukanye z’i New York. Yaravuze ati ‘ahari abantu ntihabura urunturuntu, ariko mwe nubwo mufite ibyo mutandukaniyeho, mukorana mu bumwe. Ibyo ni ibintu bishimishije.’ Yanatubwiye ko akunda kuganira natwe.
“Arangije kuvuga, umwe mu Bahamya bari bari muri iyo bisi yaramubajije ati ‘ese ukunda indirimbo zacu?’
“Yarasetse maze aravuga ati ‘cyane rwose! Ahubwo turirimbe iya 134!’” *
^ par. 22 Indirimbo ya 134, iboneka mu gitabo Turirimbire Yehova, ifite umutwe uvuga ngo “Sa n’uwireba igihe byose bizaba byahindutse bishya.” Ivuga ukuntu abantu bazaba bari mu isi nshya iyobowe n’Imana bazaba bishimye.


text:
ICYO BIBILIYA IBIVUGAHO
Imibabaro
Hari abantu bumva ko Imana ari yo iteza imibabaro kandi ko nubwo yaba atari yo, kuba tubabara nta cyo biyibwiye. Ariko se ibyo ni byo Bibiliya yigisha? Igisubizo cy’icyo kibazo gishobora kugutangaza.
Ese Imana ni yo iduteza imibabaro?
“Koko rero, Imana ntikora ibibi.”—Yobu 34:12.
ICYO ABANTU BABIVUGAHO.
Hari abantu bavuga ko ibitubaho byose ari Imana iba yabishatse. Ku bw’ibyo bemera ko Imana ari yo iduteza imibabaro. Urugero, iyo habayeho ibiza batekereza ko ari uburyo Imana ikoresha ngo ihane abanyabyaha.
ICYO BIBILIYA IBIVUGAHO.
Bibiliya yigisha ko Imana atari yo iduteza imibabaro. Urugero, ivuga ko iyo duhuye n’ibigeragezo, tutagombye kuvuga tuti “Imana ni yo irimo ingerageza.” Kubera iki? Ni ukubera ko “Imana idashobora kugeragereshwa ibibi, kandi na yo nta we igerageresha ibibi” (Yakobo 1:13). Mu yandi magambo, Imana si yo iduteza ibigeragezo cyangwa imibabaro ijyana na byo. Ibigenje ityo yaba ikoze ibibi kandi “Imana ntikora ibibi.”—Yobu 34:12.
None se niba Imana atari yo iduteza imibabaro, ubwo iterwa n’iki? Ikibabaje ni uko akenshi abantu badatunganye ari bo bateza abandi imibabaro (Umubwiriza 8:9). Ikindi kandi dushobora guhura n’ingorane bitewe n’ “ibihe n’ibigwirira abantu.” Dushobora guhura na zo kubera ko turi ahantu habi mu gihe kibi (Umubwiriza 9:11). Bibiliya yigisha ko uko byaba biri kose, Satani we ‘mutware w’iyi si,’ ari we ukwiye kuryozwa imibabaro itugeraho kubera ko “isi yose iri mu maboko y’umubi” (Yohana 12:31; 1 Yohana 5:19). Ubwo rero Satani ni we uteza imibabaro; si Imana.
Ese Imana yita ku mibabaro yacu?
“Igihe cyose babaga bafite imibabaro, na we byaramubabazaga.”— Yesaya 63:9.
ICYO ABANTU BABIVUGAHO.
Hari abatekereza ko Imana itita ku mibabaro yacu. Urugero, hari umwanditsi wavuze ko “iyo tubabara Imana itatugirira impuhwe cyangwa ngo itugirire imbabazi.” Uwo mwanditsi yavuze ko niba Imana inabaho “igomba kuba itita ku bantu mu buryo burangwa n’impuhwe.”
ICYO BIBILIYA IBIVUGAHO.
Bibiliya ntivuga ko Imana itagira icyo yitaho cyangwa ko itagira impuhwe. Ahubwo yigisha ko ibabazwa cyane n’imibabaro itugeraho kandi ko vuba aha izayivanaho. Dore inyigisho eshatu zihumuriza dusanga muri Bibiliya.
Imana izi imibabaro yacu. Kuva imibabaro yatangira kubaho, nta gitonyanga na kimwe cy’amarira kigwa hasi Yehova * atakibonye, kuko ‘amaso ye arabagirana,’ areba byose (Zaburi 11:4; 56:8). Urugero, igihe abagaragu b’Imana ba kera bakandamizwaga, yaravuze iti “nabonye rwose akababaro k’ubwoko bwanjye.” Ariko se kwari ukureba imibabaro yabo gusa? Oya, kubera ko yongeyeho ati “nzi neza imibabaro yabo” (Kuva 3:7). Abantu benshi bahumurijwe n’ayo magambo agaragaza ko Imana izi imibabaro yose duhura na yo, ndetse n’iyo abandi baba batayizi cyangwa batayisobanukiwe neza.—Zaburi 31:7; Imigani 14:10.
Iyo tubabara Imana yishyira mu mwanya wacu. Yehova Imana ntamenya imibabaro y’abantu gusa, ahubwo anababazwa na yo. Urugero, igihe abagaragu be ba kera bahuraga n’ingorane, yarababaye cyane. Bibiliya igira iti “igihe cyose babaga bafite imibabaro, na we byaramubabazaga” (Yesaya 63:9). Nubwo Imana iruta kure cyane abantu, yishyira mu mwanya wabo igihe bababara, mbese nk’aho imibabaro yabo yaba iri mutima wayo! Koko rero, “Yehova afite urukundo rurangwa n’ubwuzu akaba n’umunyambabazi” (Yakobo 5:11). Nanone kandi, adufasha kwihanganira imibabaro.—Abafilipi 4:12, 13.
Imana izakuraho imibabaro yose. Bibiliya igaragaza ko Imana izakuraho imibabaro abantu bose bo ku isi bahura na yo. Yehova azakoresha ubwami bwe ahindure ibintu, birusheho kuba byiza. Bibiliya ivuga iby’icyo gihe igira iti “Imana izahanagura amarira yose ku maso yabo, kandi urupfu ntiruzabaho ukundi, kandi kuboroga cyangwa gutaka cyangwa kubabara ntibizabaho ukundi. Ibya kera byavuyeho” (Ibyahishuwe 21:4). Bite se ku bantu bapfuye? Imana izabazura babe hano ku isi, bishimire ubuzima butarangwamo imibabaro (Yohana 5:28, 29). Ese hari abantu bazababazwa no kwibuka imibabaro bigeze guhura na yo? Oya, kubera ko Yehova yatanze isezerano rigira riti “ibya kera ntibizibukwa ukundi kandi ntibizatekerezwa.”—Yesaya 65:17. *
^ par. 13 Bibiliya ivuga ko izina ry’Imana ari Yehova.
^ par. 15 Niba wifuza kumenya impamvu Imana yaretse imibabaro ikamara igihe n’ukuntu izayivanaho, reba igice cya 8 n’icya 11 mu gitabo Ni iki mu by’ukuri Bibiliya yigisha?, cyanditswe n’Abahamya ba Yehova.


text:
Yesaya 43:4 Kuko wambereye inkoramutima kandi ukaba uwo kubahwa nanjye nkagukunda, ni cyo kizatuma ntanga ingabo zigapfa ku bwawe, n’amahanga nkayatangirira ubugingo bwawe.
Irijambo rito "kuko" ni isobanurampamvu yerekana ko Imana itirengagiza ibyo dukora tuyubaha, kandi ko uruhare rwanjye nawe ari urw’agaciro mu byo idukorera.
Reka ngaruke ku ijambo "inkoramutima."
Burya inshuti zose ufite ntiziba zikwereka urukundo ku rugero rumwe, niyo mpamvu nazo utazifata kimwe.
Dufate Urugero: iyo urwaye hari abaza kugusura, bakababwira ko unaniwe cyane *bakagenda batakubonye, atari uko ubanga ariko ntibakubone.
Hari abaza ukihangana ukabyuka *ukabasanga mu ruganiriro Hari n’abandi bahagera ukabwira umurwaza uti uwo mu mureke aze ansange mu cyumba! Bene uwo rero ushobora no ku kuhagira si ubonetse wese, ahubwo ni "inkoramutima" ntacyo wamuhisha nta nicyo yagusaba. ngo ukimwime gihari
Uru nirwo rugero Mose yariho ntaho yahishwaga mu bikari by’Imana. Kuba 12:7-8
Ku Mana rero birenze ibyo! Kuko yo yakwemera hagapfa ingabo nyinshi kubw’inkoramutima imwe! Hallelujah
Ariko ibi ntibyizana, ijambo "wambereye" Rirerekana ko umuntu atabivukana.
* Reka turebe intabwe zibanze 3 watera mu "kuba" inkoramutima y’Imana:
1. Gukiranuka no kwanga ubugome, Heb 1:9
2. Gushaka Uwiteka n’ubwami bwe buri gihe, kuko nibyo bimunezeza, Imig8:10, Amosi5:14, Mat6:33
3. Gukunda abo Imana ikunda, ukemera abo ikoresha Mat 10:40
pastorviva.pcm@gmail.com Power of Change Ministries


text:
“Arabasubiza ati “Umurimo w’Imana nguyu: ni uko mwizera uwo yatumye.” Yohana 6:29.
Niba waramaze kwizera Yesu Kristo nk’umwami n’umukiza w’ubugingo bwawe,haricyo usabwa gukora ndetse niba utaranamwakira hari icyo ibyanditswe bigusaba gukora.
Iyo usomye ibyanditswe, hari aho babajije Yesu Kristo bati”niki twakora kugira ngo dukizwe?” birumvikana nta kintu ushobora gukora kugira ngo uronke agakiza kuko agakiza ni impano ikomeye iva ku mana, nyamara kugira ngo dukizwe hari umurimo ukomeye uba wakozwe.
Icyo umuntu abasabwa gukora nicyo Yesu Kristo yashubije abari bamubajije agira ati” icyo mukwiye gukora mwizere gusa.”
Ibi bigaragaza ko umwizera nyakuri agomba guhora aharanira ko kwizera kwe kutagomba gucogora, ni byo koko bisaba imbaraga nyinshi no kugira intumbero kandi ni wowe uba usabwa kubyikorera ntawundi wagufasha kwizera keretse wowe ubwawe.
Ese ni gute ushobora gukorera mu kwizera?, Bibiliya igaragaza kwizera nako gufite aho guturuka” Dore kwizera guheshwa no kumva, no kumva kukazanwa n’ijambo rya Kristo.”Abaroma 10:17.
Iyo wumvise ijambo ry’Imana, ukarisoma, ukaryiga, ukarivuga ndetse ukarizirikana, uba urikubaka kwizera gukomeye mu mutima wawe.
Buri muntu wese Imana yamubibyemo imbuto yo kwizera kandi twese dufite igikoresho kimwe cyo gukuza iyo mbuto iri muri twe niba dukurikiye inzira yo kwizera nkuko ishingiye ku ijambo ry’Imana, tuzabona Imana ikora ibintu bitangaje mu buzima bwacu. Ntiwibagirwe gukora umurimo wawe Imana iguhamagariye gukora uyu munsi ariwo”Kwizera.”


text:
Amagambo tuvuga ashobora kuzana umugisha cyangwa ibibazo. Imig18:21: *ururimi ni rwo rwica, kandi ni rwo rukiza, abarukunda bazatungwa ni icyo ruzana*
Ese kuki tutiga kuvuga ibyiza gusa byaba mu bihe byiza cyangwa mu bigeragezo? Erega aha niho hari ipfundo ry’uko uzabaho.
Umva muntu wisobanukiwe uko avuga: Zab145:21 *akanwa kanjye kazavuga ISHIMWE ry’Uwiteka, abafite umubiri bose bajye BAHIMBAZA izina rye ryera ITEKA RYOSE*
Twibere abavuga ibyiza, tureke guhora duca abandi intege, Cg natwe twivugaho amagambo yurucantege tuganya, kuko *URURIMI RURICA KANDI RUGAKIZA*, abagira amagambo menshi,batungwa nayo yaba meza cg mabi nk’uko ijambo ry’Imana ryabitubwiye!
Twahawe akanwa ngo turirimbire Imana, tureme umutima abaremerewe, dutange icyizere mu byo tuvuga,twature ibyiza dushaka kubona .....
Ibibazo bizahoraho ariko nta na rimwe igisubizo kiboneka mu maganya no kwitotomba!
*Ariko amagambo Y’AMANJWE atari ay’Imana uyazibukire, kuko abayavuga bazarushaho gushayisha*2Tim2:16
Uyu munsi urebe abantu byibuze batatu ubwira amagambo y’umumaro,abakomeza, Abaturaho ibyiza, uraba ubibye kandi uzasarura.
*Ijambo ryose riteye isoni ntirigaturuke mu kanwa kanyu, ahubwo uko mubonye uburyo mujye muvuga IRYIZA ryose ryo GUKOMEZA abandi, kugira ngo RIHESHE ABARYUMVISE UMUGISHA*.Efes4:29
Nubwo woroheje ubitse amasezerano akomeye
Pastorviva.pcm@gmail.com *POWER OF CHANGE* *MINISTRIES*


text:
Abigisha iby’ iyobokamana (theologians) muri iki gihugu baragira abakristo bose inama bababwira kwitondera ibyo bigisha kuko ngo bitakemewe kuvuga ko Yesu ari umwana w’ Imana. Hashingiwe ku ibwiriza rishya rya Minisiteri w’ intebe David Cameron rigamije kurengera ukwishiyira ukizana kwa muntu, rigendereye kuvuguruza ibyo bita imyigishirize ya kera ku bakristo.
Iyi myigishirize bivugwako itakijyanye n’ igihe, harimo ukuvuga ko Yesu ari umwana w’ Imana no kuvuga ko iyo umwana akiri munda ya mama we aba yamaze kuba umuntu. Ibi rero abanyamategeko bo muri iki gihugu nabo bavuga ko bidakwiye kwigishwa.
Uwahoze ari umunyamategeko muri iki gihugu Ovey, avuga ko iyi myigishirize ari imyumvire ya bamwe mu bakristo, noneho abandi bakaba barakurikiye buhumyi. Avuga kandi ko iki ari nk’icyorezo, ariko abantu bakwiye kumenya ibyo biga n’ibyo bigisha n’uburyo bwiza bwo kubikora.
Ikinyamakuru The Christian Post gitangaza ko Cameron ari umukristo kandi ngo kuri Pasika ishize yavuze ko ubukristo ari ishingiro ry’ umuryango mwiza.
Ushobora kwibaza uti "ese ibi bintu bihurirahe n’ibyanditswe byera?". Abahebulayo 1:1 havuga ko Kera Imana yavuganiye na ba sogokuruza mu kanwa k’abahanuzi mu bihe byinshi no mu buryo bwinshi, naho muri iyi minsi y’imperuka yavuganiye natwe mu kanwa k’Umwana wayo, uwo yashyiriyeho kuba umuragwa wa byose ari we yaremesheje isi. Uwo kuko ari ukurabagirana k’ubwiza bwayo n’ishusho ya kamere yayo, kandi akaba ari we uramiza byose ijambo ry’imbaraga ze, amaze kweza no gukuraho ibyaha byacu yicara iburyo bw’Ikomeye cyane yo mu ijuru.
Amaze kurusha abamarayika icyubahiro, nk’uko n’izina yarazwe riruta ayabo. Mbese ni nde wo mu bamarayika Imana yigeze kubwira iti "Uri Umwana wanjye, Uyu munsi ndakubyaye"? Cyangwa ngo ivuge iti "Nzaba Se, Na we azaba Umwana wanjye"? Kandi ubwo izongera kuzana impfura yayo mu isi, izavuga iti "Abamarayika b’Imana bose bamuramye."


text:
iyo umuntu agiye gushinga urugo, burya ngo atekereza ku mwana azabyara,
agateganya imyenda azagurira umwana, igitanda azaryamaho ndetse
n’iterambere ateganyiriza umwana we. Gusa ngo hari ikintu kingenzi
yirengagiza kandi ari icyagakiro muri iki kinyejana tugezemo aricyo, izina
azita umwana we. Burya naryo ngo ryagatekerejweho igihe kirekire akareba
ubusobanuro bwaryo n’andi makuru menshi ajyanye n’ubusobanuro bw’iryo zina
agiye kwita umwana we. Uyu munsi twabateguriye amazina 5 ya mbere wakwita
umwana wawe.
Ku myanya wa mbere haboneka izina ryitwa Emma. Rikaba risobanura ikintu
gisangiwe na buri wese. Cyangwa byose (whole) iri zina ryakomotse mu rurimi
rw’ikidage, mu kidage rikaba ryitwa Ermen.
Ku mwanya wa kabiri haboneka izina ryitwa Liam. Iri zina naryo rikaba
rifite inkomoko mu gihugu cy’ubudage. Rikaba risobanuye ibyifuzo cyangwa
ugushaka k’umuntu. Iri zina rikaba ribyara irindi zina ryitwa William.
Ku mwanya wa gatatu hasangwa izina rya Noah. Iri zina rikaba rifite
ibisobanuro muri Bibiliya. Noah ni izina ry’abahungu. Iri zina rikaba
ryaravuye mu rurimi rw’ igiheburayo. Iri zina rikaba risobanura kumva
uguwe neza.
Ku mwanya wa kane tuhasanga izina ryitwa Olivia. Akaba ari izina
ry’abakobwa. Iri zina ryavuye mu rurimi rw’ikilatini ryitwa Olive. Bwa
mbere ryakoreshejwe n’umwanditsi w’ibitabo witwa Shakespear. Olivia ryari
izina ry’umukinankuru we muri komedi yitwa Twelfth Night mu rurimi
rw’icyongereza. Ryatangiye gukoreshwa mu kinyejana cya 18 na 20. rikaba
rinasobanuye kubaho igihe kirekire.
Ku mwanya wa gatanu tuhasanga izina ryitwa Ava. Iri zina rikaba rifite
inkomoko ahantu habiri. Aha mbere ni mu kilatini. Rikaba risobanura inyoni.
Aha kabiri, ni mu rurimi rw’ igiheburayo. Hakaba haranavuyeho izina rya Eva
uvugwa muri Bibiliya. Iri zina ni iry’abakobwa. Rikaba risobanuye ubuzima.
Burya izina ni ubwoko bw’ ijambo. Iryo jambo rikagufasha gutandukanya
ikintu n’ ikindi. Bikaba byiza iyo uritekerejeho mbere y’ uko umwana wawe
avuka, akareba n’ubusobanuro bwaryo.
Yanditswe na Athanase MUNYARUGENDO
style="display:inline-block;width:350px;height:300px"
data-ad-client="ca-pub-2460108950092726"
data-ad-slot="6397865272"> -->
kuki mudashiraho amazina nkasagatwa : jhon nayand nka budunyuri


text:
ISOMO RYA MBERE
Isomo ryo mu gitabo cya mbere cy’Abami (1 Bami 19, 9a.11-16)
Umuhanuzi Eliya agera i Horebu, 9ayinjira mu buvumo araharara. 11Uhoraho aravuga ati “Sohoka maze uhagarare ku musozi imbere y’Uhoraho; dore Uhoraho araje.” Ako kanya haza incubi y’umuyaga usatagura imisozi, kandi umenagura amabuye imbere y’Uhoraho, ariko Uhoraho ntiyari muri uwo muyaga. Nyuma y’umuyaga haba umutingito w’isi, ariko Uhoraho ntiyari awurimo. 12Nyuma y’umutingito w’isi haza umuriro, ariko Uhoraho ntiyari awurimo. Noneho nyuma y’umuriro haza akayaga gahuhera. 13Eliya akumvise yipfuka igishura cye mu maso, maze arasohoka ahagarara ku muryango w’ubuvumo. Ijwi riramubaza riti “Eliya, urakora iki hano ?” 14Arasubiza ati “Nagurumanywemo n’ishyaka ryUhoraho, Umugaba w’ingabo, kuko Abayisraheli banze kwita ku Isezerano ryawe, basenya intambiro zawe kandi bicisha inkota abahanuzi bawe; ni jye jyenyine wasigaye none barangenza ngo banyice.” 15Uhoraho aramubwira ati “Genda, usubize inzira wajemo werekeze ku butayu bw’i Damasi. Nugerayo uzasiga amavuta Hazayeli, umwimikire kuba umwami wa Aramu. 16Na Yehu mwene Nimushi uzamusige amavuta, umwimikire kuba umwami wa Israheli. Hanyuma usige amavuta na Elisha mwene Shafati w’i Abeli-Mehola, abe umuhanuzi mu mwanya wawe.”
ZABURI (Zab 27(26), 7-8ab, 8c-9c, 13.14)
Inyik/ Uhoraho, uruhanga rwawe ni rwo nshakashaka !
Uhoraho, umva ijwi ryanjye ndagutakira,
gira ibambe unsubize !
Umutima wanjye wanyibukije ijambo ryawe,
wowe wavuze uti “Nimushakashake uruhanga rwanjye !”
Uhoraho, uruhanga rwawe ni rwo nshakashaka,
ntumpishe uruhanga rwawe !
Wirakara ngo uhinde umuyoboke wawe,
ni wowe muvunyi wanjye.
Nyamara jye nizeye kuzabona ubugiraneza bw’Uhoraho,
mu gihugu cy’abazima.
Ihangane wizigire Uhoraho,
ukomeze umutima ube intwari !
Rwose wiringire Uhoraho.
IBANGONDIRIMBO RIBANZIRIZA IVANJILI (Fil 2, 15-16)
Alleluya Alleluya
Nimwigiremo Ijambo ry’ubugingo,
bityo muzabera abandi urumuri.
Alleluya
IVANJILI
+ Matayo (Mt 5, 27-32)
Muri icyo gihe, abigishwa bari bateraniye iruhande rwa Yezu ku musozi, maze arababwira ati 27“Mwumvise ko byavuzwe ngo ‘Ntuzasambane’, 28jyeweho mbabwiye ko ureba umugore akamwifuza, mu mutima we aba yamusambanyije. 29Ijisho ryawe ry’iburyo nirikubera impamvu yo gukora icyaha, rinogore urijugunye kure yawe : ikigufitiye akamaro ni ukubura rumwe mu ngingo zawe, aho kubona umubiri wose utawe mu nyenga y’umuriro. 30Niba ikiganza cy’iburyo kigutera gukora icyaha, gice ukijugunye kure yawe : ikiruta ni uko wabura rumwe mu ngingo zawe, aho kubona umubiri wawe wose ugiye mu nyenga y’umuriro. 31Kandi byaravuzwe ngo ‘Usenze umugore we agomba kumuha urwandiko rwo kumusenda’. 32Naho jye mbabwiye ko umuntu wese usenda umugore we – usibye iyo babanaga bitemewe – aba amuteye gusambana ; n’ucyura umugore wasenzwe, aba asambanye.”


text:
Abadepite bari mu itsinda rishinzwe imibereho myiza baravuga ko bamaze kubona ko hari byinshi biteye impungenge babonye muri gahunda ya Girinka munyarwanda.
Babigaragarije inzego zitandukanye zo mu Karere ka Huye ubwo batangiraga urugendo bagiye kugirira mu mirenge 14 igize aka karere, harebwa ishyirwa mu bikorwa rya za gahunda zihuye n’imibereho myiza.
Bashingiye kuri raporo y’ibyavuye mu gikorwa nk’icyo batangiye, baravuga ko raporo bakoze mu mwaka ushize wa 2015 yagaragaye ko iyi gahunda irimo urusobe rw’ibibazo.
Bimwe mu bibazo bavuga ko biri muri gahunda ya Girinka birimo nk’intege nke za bamwe mu bagenerwabikorwa ba Girinka ngo badafite ubushobozi bwo kwita ku nka, abazinyereza ndetse n’uko abashinzwe kuvura amatungo ngo babyitwaramo.
Depite Kayitare Innocent wavugaga ibyagaragaye muri iyo raporo y’ibyakozwe mu gihugu hose yagize ati “Hari imyitwarire y’abaviterineri mu mitangire n’imicungire y’inka zihabwa abaturage, cyangwa inka zigurishwa hagatangwa raporo ko zibwe abayobozi bakabyemeza kandi bazi ko zagurishijwe. Icyo cyo kinahanwa n’amateko ababitinyuka baba bafite ibindi bibazo.”
Avuga kandi ko ngo banabonye ko hari n’abadashoboye kuzitaho ati “Hari umukecuru umwe nagiye gusura igishamvu baramuhaye inka ya Girinka arambwira ngo ino nka bampaye idashobora no kugenda murabona nayishobora ? Ati ahubwo yamazeho n’utuntu nari imfite”
Avuga ko ngo umukecuru yamusabaga ko bazaza bakayitwara bityo akavuga ko gutanga inka muri ubwo buryo bidahwitse ko ahubwo ari uguteza ibindi bibazo.
Avuga ko byagaragaye ko abayobozi b’inzego z’ibanze badakurikirana gahunda ya Girinka akaba ari cyo gituma ibibazo biyirimo bidakemukira ku gihe.
Ikibazo cy’inka za Girinka zirigiswa kiranemezwa na bamwe mu bayobozi b’inzego z’ibanze; umuyobozi w’Umurenge wa Rusaritara, Byayingabo Athanase, yemeje ko abarigisa izi nka koko bahari.
Byayingabo ati “Hari abaturage bamwe na bamwe rwose bari inyangamugayo bazifata nabi ariko noneho bakanazigurisha.”
Avuga ko hari inka za girinka bajya bafata saa munani z’ijoro bagiye kuzigurisha ariko ngo bagakomeza kwigisha.
Icyakora ibibazo bivugwa muri Girinka bishobora gutuma habaho uburyo budasazwe mu kuzitaho nk’uko bitangazwa n’Umuyobozi w’Akarere ka Huye Kayiranga Muzuka Eugene.
Muzuka avuga ko gahunda yagenewe abatishoboye itahinduka ahubwo ko nubwo hari abagaragaza ko adashoboye kuzitaho, uwahawe inka ya Girinka azajya afatanya n’uwo azazaziturira.
Ati “Uwayihawe aba afite uwo azitura baba bakwiye kwita kuri iriya nka ufite intege nke bamwegere bamufashe ntabuzwe uburenganzira n’uko adafite imbaraga.”


text:
Mu matora y’inzego z’ibanze yatangiye kuri uyu wa 8 Gashyantare 2016, Minisitiri w’Intebe Murekezi Anastase yasabye abayobozi bo mu nzego z’ibanze bagiye gutorwa kwirinda ruswa.
Mu kiganiro yagiranye n’Ikinyamakuru Izuba Rirashe ubwo yari yaje mu matora kuri site ya ADB i Nyarutarama iherereye mu Kagari ka Nyarutarama Umurenge wa Remera, Minisitiri w’Intebe yavuze ko abayobozi bose b’inzego z’ibanze basabwa kwirinda ruswa mu buryo bwose bushoboka.
Murekezi yagize ati“abo bayobozi barasabwa kwirinda ruswa, kwirinda kurya ruswa no gukomeza kuyamagana ndetse no gufata abayirya. Aho bari hose bakumva inkuru ya ruswa aho ivugwa bakihutira na bo ubwabo kujya kureba niba ari ukuri, byaba ari ukuri abayifashe bakaberekana, inzego zibishinzwe zikabahana.”
Kuri we kuba muri izi nzego z’ibanze harimo abantu b’abakorerabushake badahembwa ntibiba bikwiye kuba ari byo byatuma ruswa ihagaragara, ati“ntabwo abakorerabushake ako kazi bakora k’ubukorerabushake kaba intandaro yo kugira ngo basabe ruswa, birabujijwe, bihanirwa n’amategeko”.
Aha, ahamya ko iyo abayoborwa n’abayobora bumvikana, abaturage bakubaha umuyobozi wabo na we akabubaha, icyo cyubahiro kimuha kurushaho kwitanga aho kugira ngo yijandike muri ruswa n’ibindi byaha byo gushaka ibyo utakoreye mu baturage ubasaba ruswa muri serivise ubundi bagomba kubona.
“Kugira ngo ibyo bibazo bigabanuke ku rwego rw’umudugudu twafashe icyemezo cy’uko inzego z’umudugudu inzego zaba iz’ubukangurambaga na ho ahafatirwa ibyemezo bakaba ari na bo bakoresha kashi bigatangirira mu kagari, bikazamuka mu Murenge no mu Karere, ahari abakozi ba Leta bahemberwa serivisi baba batanze.”
Abajijwe niba hari icyo bateganyiriza abayobozi b’imidugudu bakunze kuvuga ko bakora akazi kenshi ntibahembwe, Minisitiri yasubije avuga ko ari inzego z’abakorerabushake kandi zigizwe n’abantu bagaragaza ubwitange n’ibitekerezo bihuye n’umurongo w’imiyoborere y’Igihugu, ati “icyubahiro tubaha twebwe nk’abaturage kirenze icyakwitwa umushahara icyo ari cyo cyose, turabubaha kuko badukorera byinshi, baratuyobora mu midugugu amajyambere akigaragaza. Burya rero aho abantu bahuriye hose, aho abantu batuye, aho abantu bateraniye, haba hari abantu bayobora badasaba umushahara, haba hari abantu abaturage bibonamo, bizeye, bitorera. Ntabwo rero ibyerekeye kubaha imishahara ari cyo dushyira imbere ahubwo dushyira imbere ubwizerane hagati y’abayobozi b’inzego z’ubwitange.”
Ni mu gihe mu Kuboza 2015 umuryango mpuzamahanga wo kurwanya ruswa, Transparency International-Rwanda wavuze ko ahantu haza ku isonga cyane muri ruswa mu Rwanda ari muri Polisi y’Igihugu n’inzego z’ibanze.


text:
Itsinda Charly na Nina,abakobwa babiri bishyize hamwe mu buhanzi, basobanuye ko mbere yo kumenyekana nk’itsinda rikomeye mu Rwanda babanje kunyura mu ruganda rutegura urugendo rwabo muri muzika arirwo gufasha abandi bahanzi kuriririmba(Backing) muri Guma Guma.
Itsinda Charly na Nina,abakobwa babiri bishyize hamwe mu buhanzi, basobanuye ko mbere yo kumenyekana nk’itsinda rikomeye mu Rwanda babanje kunyura mu ruganda rutegura urugendo rwabo muri muzika arirwo gufasha abandi bahanzi kuriririmba(Backing) muri Guma Guma.
Ubwo baganiraga n’igitangazamakuru kimwe cyo mu Rwanda aba baririmbyi "Charly na Nina" batangaje ko kuba barakoraga akazi ko gufasha abahanzi babaga bitabiriye irushanwa rya Guma Guma,ari byo byabahaye imbaraga zo gukora cyane kugeza ubwo bitanze umusaruro wo kuvamo rimwe mu matsinda kugeza ubu akomeye mu Rwanda.
Ibi ngo babirebera mu ndererwamo y’uko ubu umuziki wabo bawuha umwanya munini kuruta uwo baryama kuko ngo ibyo bakoraga byabaye nk’ibibategura mu mutwe kuburyo ibyo kuryama batakibyitaho cyane cyane iyo hari ibikorwa barimo gutegura.
Nina yavuze ko we na mugenzi we akenshi baryama amasaha ane gusa ku munsi kandi ntibigire icyo bibahungabanyaho kugeza icyo bagambiriye bakigezeho, kandi ngo bakaba bamaze kubimenyera.
Yagize ati: “Ndumva Imana yaraduhaye igihe gihagije cyo kuryama. Ikindi wagira ngo ibintu twaciyemo byari ukudutegura. Ibintu bya Guma Guma twarakoraga cyane.
yakomeje agira ati"Twe twakoraga kuva kuwa mbere kugera kuwa gatanu, kuva saa mbiri kugeza saa kumi n’imwe, rero uko gukora cyane, ngira ngo byari ukudutegura.”
N’ubwo bavuga ibi ariko ku rundi ruhande Nina yashimangiye ko bajya bagira iminsi micye y’ikiruhuko cyane iyo nta bitaramo bafite cyangwa ngo babe basohoye indirimbo na video nshya,gusa ngo ni rimwe na rimwe.
Kuba barikuye mu irushanwa rya PGGSS 7 muri uyu mwaka, ni kimwe mu bisobanuro by’akazi kenshi bari bahugiyemo nk’uko umujyanama wabo mu by’umuzika Alex Muyoboke yabitangaje.
Charly na Nina bamaze iminsi mike bavuye muri Nigeria aho bamaze igihe kigera ku cyumweru. Bahamya ko bari baragiye kuruhuka no kureba uburyo ikirere cya muzika muri kiriya gihugu kimeze, bizabafasha kuba bakwinjira muri muzika y’aho.
Aba baririmbyi bavuga ko bavuyeyo bamaze gukorana indirimbo n’umuririmbyi wo muri icyo higugu witwa Orezi. Iyo ndirimbo biteganijwe ko izasohoka nyuma ya “Mfata” bamaze iminsi mike bashyize hanze.
Kugeza ubu aba baririmbyi bamaze kumenyekana cyane mu Rwanda ariko kandi nta wabura kuvuga ko no mu gihugu cya Uganda bamaze kwigarurira imitima y’Abagande mu ndirimbo zitandukanye nka Face to Face,Owoma n’izindi dore ko bakunda no gukorera indirimbo zabo muri iki gihugu.
Ndacyayisenga Fred
Ibitekerezo
Nibyiza Cyane Kanda hano umusubize
Kuririmba ni byiza cyane.Imana yaduhaye amajwi meza kugirango twishime turirimba.Ikibabaje nuko abantu baririmba bakaba aba STARS,akenshi biyandarika,bagakora ibyo imana itubuza,cyane cyane ubusambanyi.Babigize nk'itegeko.Ndetse bamwe bakaririmba indirimbo bavugamo imana,bakazita ngo ni "indirimbo z'imana".Ntibakibeshye kuko Bible ivuga ko imana itumva abantu basambana (Yohana 9:31).Nubwo aba STARS babona amafranga menshi,ntacyo bimaze mu gihe bakora ibyo imana itubuza,kuko abantu bose babikora,batazaba muli Paradizo (1 Abakorinto 6:9,10).Ntacyo bimaze KWISHIMISHA akanya gato,hanyuma ukazabura ubuzima bw'iteka imana izaha abantu bayumvira.Ntitugashukwe n'ibyisi.Tujye twishima,ariko kandi dushake n'imana,twirinda gukora ibyo yanga.Abantu bose bibera mu byisi gusa,ntabwo bazabona ubuzima bw'iteka nkuko Bible ivuga muli 1 Yohana 2:15-17.Iyo bapfuye biba birangiye.Ariko abakora ibyo imana idusaba,bazazuka bahembwe Eternal Life (Yohana 6:40). Kanda hano umusubize
Mubareke bakomeze kuduha izo ngoma but kwiyandarika byo NO NO!! Kanda hano umusubize


text:
Abaturage bo Mudugudu wa Manga mu Kagari ka Runzenze mu Murenge wa Nyarugenge abaturage babagaho mu kizima barishimira umuriro w’imirasire bahawe na Polisi y’u Rwanda.
Gucanira abaturage bibumbiye mu miryango 114 mu miryango 157 igize uyu mudugudu ni kimwe mu bikorwa by’icyumweru cyahariwe Polisi nk’uko byatangajwe na CP Nyamwasa Daniel wari uhagarariye Polisi mu Muhango wo kuwushyikiriza abaturage ku mugaragaro.
Mwitirehe Cyprien w’imyaka 42 ni umwe mu bahawe imirasire y’izuba na Polisi y’u Rwanda. avuga ko ibintu bitabaga byoroshye kubera ikizima, dore ko akagari ka Kanzenze katageramo umuriro w’amashanyarazi.
Ngo abana be bane bigiraga ku gatadowa, ndetse no gushyira umuriro muri telefoni byamusabaga kugenda urugendo rw’isaha imwe ajya ku gasantere ka Nyarurama cyangwa se Mageragere yagerayo agatanga amafaranga 100 kugira ngo awubone.
Ngo mu minsi ishize, umugore aherutse kugwa mu muferege uri iruhande rw’urugo rwe mu kabwibwi kuko hatabonaga.
Mwitirehe yagize ati “Twaraye tugenda ijoro ryose tumujyana kwa muganga budukeraho tutaryamye nawe amara igihe ntacyo yimarira. Ubu turishimye cyane, ubwo tubonye umuriro ibyo ntibizongera kubaho, abana baruhutse kwigira kuri buji n’abatadowa, nay a mafaranga yaguraga ibyo gucana no gucaginga ntazabura ibindi akora.”
Avuga ko kandi ubujura buciriritse bwahabaga kubera abitwikira umwijima, ariko ngo ubu bugiye kurushaho kugabanuka.
Ashimira Polisi y’u Rwanda na Leta muri rusange ku bwo kubereka ko babatekerezaho
Sibomana Emmanuel umuyobozi w’umudugudu wa Manga avuga ko hasigaye izindi ngo zidacaniye muri uyu mudugudu, akaba asaba ko nab o hakorwa ibishoboka byose bagahaba iyi mirasire mu gihe hataraza umuriro w’amashanyarazi.
Manga ubaye umudugudu wa mbere ubonye ucaniwe mu midugudu itanu igize akagari ka Runzenze. Umuriro w’imirasire bahawe ufite ubushobozi bwo kwatsa amatara ane, ndetse no gushyira umuriro muri telefoni imwe ku munsi.
Minisitiri muri Perezidansi Tugireyezu Venentie avuga ko uyu muriro uzafasha mu kwirinda impanuka ziterwa na buji n’udutadowa, ufashe abana kurushaho kujijuka, asaba abawuhawe kuwufata neza.
Akarere ka Nyarugenge gafite ingo 6850 zidafite umuriro uwo ari wo wose muri zo hejuru ya 80% zibarizwa mu Murenge wa Mageragere.


text:
Mbabazi Lilian yabwiye IGIHE ko yahisemo kuza mbere y’iminsi ibiri kugira ngo abanze akorane imyitozo n’itsinda ry’abacuranzi bagize Neptunez Band izamucurangira no kugira ngo abanze abonane na bamwe mu muryango we batuye i Kigali.
Yagize ati “Ntabwo nazanye na Band yanjye, ubusanzwe ahantu hose ncurangira muri Uganda niyo imfasha kuko ndirimba live, igitaramo cyo muri Serena rero nzafatanya na band yitwa Neptunez, isanzwe icurangira inaha, ndashaka kwitegura neza ngo nzakore igitaramo cyiza.”
Muri iki gitaramo cya Jazz Junction kizabera muri Kigali Serena Hotel, Lilian Mbabazi azafatanya n’abahanzi bakomeye mu kuririmba by’umwimerere barimo Hope Irakoze wegukanye Tusker Project Fame n’abaririmbyi bagize Neptunez Band.
Mbabazi uvuga Ikinyarwanda gitomoye, yavuze ko iki gitaramo na we agifite amashyushyu kuko iyo aririmbiye mu Rwanda yishima kurusha mu bindi bihugu byose yatumiwemo.
Ati “Mu Rwanda ndahakunda cyane, erega hano ni iwacu, ni mu rugo, ndumva kuzaririmbira abafana banjye bizaba bishimishije, iyo ncurangiye mu Rwanda numva nishimye cyane, abafana bazaze tugire ibihe byiza.”
Yongeyeho ko mu mwaka utaha wa 2017 azaza kuba mu Rwanda by’igihe gito akahatunganyiriza album y’Ikinyarwanda azakorana n’aba Producers yatoranyije ariko atahita atangaza ubu.
Yagize ati “Nabikubwiye mu Rwanda mbafite abantu benshi, mpafite abavandimwe banjye, umuryango wanjye uba hano, ababyeyi banjye n’abo tuvukana, ndashaka kuhagaruka mu mwaka utaha. Nzakora ibitaramo, ndashaka no gukora album yanjye ya mbere y’Ikinyarwanda.”
Mbabazi Lilian agarutse mu Rwanda nyuma y’aho muri Nzeri 2015 yahakorera igitaramo gikomeye cyamuhuje n’itsinda rya Mafikizolo ni nabwo yahaheruka.
Afite indirimbo yaririmbye zakunzwe cyane zirimo Memories yahuriyemo na A Pass, Danger, Vitamin, Yegwe weka yakoranye na Kitoko n’izindi.
Lilian Mbabazi akunda kugarukwaho cyane mu itangazamakuru ryo muri Uganda kubera iby’urukundo rwe na Radio uririmba muri Good Life ariko yabwiye IGIHE ko ‘iby’urukundo byarangiye basigaye bahuzwa n’abana babiri babyaranye gusa’.
Mbabazi aje gucurangira mu gitaramo cya Jazz Junction nyuma y’abandi bahanzi bo muri Uganda na bo bahacurangiye Maurice Kirya [wahacurangiye muri Gashyantare 2016] na Myko Ouma[waje muri Gicurasi 2016.
Kwinjira muri iki gitaramo kizatangira saa moya z’umugoroba ni ukwishyura amafaranga ibihumbi icumi, ndetse amatike yatangiye gucuruzwa mbere kuri Serena Hotel no kuri rubuga rwa internet rwa Jumia.rw hano.


text:
Lawurenti yari umudiyakoni i Roma ku ngoma ya Papa Sigisti wa II n’iy’umwami Valeriyani. Yari ashinzwe umutungo wa Kiliziya y’i Roma. Igihe rero umwami Valeriyani atangiye gutoteza abakristu, akica Papa Sigisti wa II n’abadiyakoni be, Lawurenti icyo gihe baramuretse kuko bashakaga ko abanza kwerekana ibintu Kiliziya itunze.
Nuko bahamagara Lawurenti ngo yerekane ibintu Kiliziya itunze, we rero abasaba iminsi itatu ngo ajye kubikoranya abibereke. Ubwo Lawurenti aragenda akoranya abakene base b’i Roma n’indushyi zaho abazanira umucamanza mukuru w’i Roma aramubwira ati : «Dore ibyo mwantumye ndabibazaniye. Ngiyi imari Kiliziya itunze. Uzabwire umwami abamenye kuko ubundi ari twe twabitagaho; none ubu twe tukaba dutabariye Kristu ». Umucamanza mukuru rero wari wizeye kubona ibintu byinshi bitabarika, uburakari buramwegura maze si ukurakara arabisha! Diyakoni Lawurenti afatwa ubwo, batangira kumutwika umubiri wose buhoro buhoro bamukaranga. Bavuga ko yabwiye umucamanza ati : «Uruhande rumwe rwahiye neza, noneho nimuhindukize mukarange n ‘urundi niba mushaka ko umwami aza gufungura inyama zihiye neza uyu munsi ».
Muri ubwo bubabare bukaze bw’umuriro, Lawurenti yaherekaniye ubutwari bukomeye bushingiye ku kwemera kwe gushyitse. Ngiyo imipfire y’iyo ntwari yahowe Kristu. Ibisigazwa bye biri muri Bazilika yamwitiriwe «Basilica San Lorenzo » i Roma hafi ya Campo Verano.


text:
Iyo mihanda yaciwe mu Kagari ka Rwanza ahatoranyijwe ko hashobora kubakwa Umujyi wa Gisagara mu 2012 nk’uko umwe muri bo yabitangarije IGIHE.
Ubwo yakorwaga yagiye igonga imyaka y’abaturage ikarandurwa ndetse ibyangijwe bikabarurwa ngo bizishyurwe, ariko n’ubu abaturage bavuga ko bitarakorwa amaso akaba yaraheze mu kirere.
Umwe ati “Mu isambu yanjye hanyuzemo imihanda igera kuri itatu, harimo ibiri itambika n’umwe umanuka waciye mu ishyamba ryanjye uhura n’undi wa kabiri utambika. Mu muhanda umanuka n’utambika narahapimye nsanga hareshya na metero kare 70.”
Mu kiganiro na IGIHE, Habimana Anatole, umwe muri bane bahagarariye aba baturage, yavuze ko bafite urutonde rw’abantu 129 babaruriwe imitungo yangijwe igomba kwishyurwa,uretse ko ngo hari n’abandi atibuka umubare babariwe nyuma bari baracikanywe.
Ati “ Baje kutwaka ibyangombwa by’ubutaka n’amarangamuntu twarabitanze. Tumaze amezi atandatu dufunguje amakonti.Ibyo twasabwaga byose tumaze amezi abiri tubitanze kuko twabibahaye muri Kamena uyu mwaka ariko nta n’umwe urishyurwa.”
Yavuze ko we yishyuza ibihumbi birenga 250 by’ibye byangijwe birimo ibiti bya gereveriya zari zikikije umurima, imbuto zirimo ibinyomoro,amaronji n’ibindi.
Ku murongo wa telefoni, Hanganima Jean Paul, Umuyobozi w’Akarere ka Gisagara wungirije ushinzwe ubukungu, yavuze ko ikibazo cy’aba baturage bakizi n’impamvu zatumye kitarabonerwa umuti.
Yagize ati “Icyabitindije turakizi.Amadosiye yabo yaje ku Karere mu mpera za Gicurasi uyu mwaka dusanga hari abatujuje ibyangombwa birimo nk’icyemezo kigaragaza niba koko ahacishijwe imihanda ubutaka ari ubw’umuturage. Hari umuturage ugerwaho ugasanga ubutaka butamwanditseho kandi kuba bamwe batujuje ibisabwa bitinza bagenzi babo mu kwishyurwa.”
Uyu muyobozi yavuze ko byasubijwe mu Murenge kugira ngo bikosorwe, akaba yizeza aba baturage ko bazishyurwa mu minsi ya vuba.
Yagize ati “Akarere kari gukorana n’Umurenge ku buryo nibigera mu Karere mu cyumweru gitaha, bitarenze ukwezi kumwe twaba twabishyuye. Icyemezo twafashe ni ukwishyura abujuje ibisabwa, aho kugira ngo bamwe batinze abandi.”
Muri Kamena uyu mwaka ubuyobozi bw’Umurenge wa Save bwari bwijeje aba baturage ko bazishyurwa bitarenze Nyakanga ariko n’ubu ntibirakorwa.
Uretse mu Murenge wa Save, hari n’ahandi hirya no hino mu gihugu hagenda humvikana abaturage bangirizwa imyaka n’ibikorwa runaka birimo n’ibifite inyungu rusange ariko bagatinda kwishyurwa.